c: text/html

text:
सहरसा। 04 नवम्बर। नव पदास्थापित एसडीओ प्रशांत कुमार चिलुका के संग अनौपचारिक बैठक करि जिलाधिकारी विनोद सिंह गुंजियाल द्वारा पूर्व एसडीओ सौरभ जोरवाल केर सहयोग सँ जिला मुख्यालय मे कायल गेल काजक सम्पूर्ण जानकारी हुनका देलनि। जिलाधिकारी विनोद सिंह गुंजियाल पूर्व एसडीओ सौरभ जोरवाल द्वारा शहर मे अतिक्रमण केर समस्या, सब्जी बाजार, सुपर बाजार के लेल कायल गेल काज, मत्स्यगंधा जलाशय केर सफाई आओरजीर्णोद्धार व जलनिकासी केर संबंध मे विस्तार पूर्वक हुनका जानकारी देलनि, तत्पश्चात डीएम पूर्व एसडीओ सौरभ जोरवाल आओर नव पदास्थापित एसडीओ केँ संग मत्स्यगंधा जलाशय केर निरीक्षण केलनि।
जिलाधिकारी विनोद सिंह गुंजियाल नव पदास्थापित एसडीओ प्रशांत कुमार चिलुका क' मत्स्यगंधा जलाशय लेल जिला प्रशासन द्वारा बनाओल गेल रणनीति केर संबंध म' सभ जानकारी देलनि। एहि मौका पर नप के कार्यपालक पदाधिकारी नीलाभ कृष्ण, रक्तकाली मंदिर केर व्यवस्थापक कुमार हीरा प्रभाकर समेत आन लोग उपस्थित छला।
अपने क' बता दी मत्स्यगंधा जलाशय मे 27 अक्टूबर सँ छह वोटक माध्यम सँ शुरू कायल गेल नौका विहार मे 1 नवंबर तक 47 हजार 840 टाकाक आमदनी भेल अछि। एहिलेल छह वोट केर खरीददारी मे 243600 टाका आओर 4 शिकारा नाह पर40000 टाका खर्च कायल गेल छल। जिलाधिकारी केर निर्देशानुसार आओर 8 नवा वोट किनबाक लेल 310100 टाका भेजल गेल अछि।

robotstxt: allowed

filter: keep


text:
यूथ आइकॉन बनला नीतीश मिश्र
मिथिलाक लेल एकटा खुशीक गप्प अछि. अपन नीतीश मिश्र जी वर्ष 2008 के लेल पेप्सी एमटीवी यूथ आइकॉन चुनल गेलाह अ. नीतीश मिश्र जी झंझारपुर सं जेडीयू के विधायक आओर बिहार सरकार मे आपदा प्रबंधन राज्यमंत्री छथिन्ह. मधुबनी जिला मे चलाएल जा रहल हिनकर ई-स्वास्थ्य परियोजना के दुनियाभर मे सराहना मिललन्हि अछि. एहि बेर हिनका मिलाकs आठ टा लोक यूथ आइकॉन चुनल गेलाह अ. सभ अलग-अलग क्षेत्र सं जुड़ल छथिन्ह. एहि मे फैशन डिजाइनर... मुक्केबाज़... साइबर सिक्योरिटी गुरु... फिल्मकार आ संगीतकार शामिल छथिन्ह. हिनका सभ के ओहि तीस लोक मे सं चुनल गेलन्हि अ जेहि के लेल आठ हजार सं बेसि लोक आवेदन कएने छलथिन्ह. ई चुनाव ऑनलाइन वोटिंग आओर एसएमएस सं भेल अछि. एहि सं पहिने महेन्द्र सिंह धोनी... राहुल द्रविड... शाहरुख खान आओर अनिल अंबानी के ई सम्मान मिलि चुकल छनि.
य़ूथ आइकॉन चुनल गेलाह पर नीतीश जीक फोटो नाम के संग पेप्सी के दस लाख केन पर छपत आओर हिनकर काज के लोक सभ के सामने लाएल जाएत. विदेश सं पढ़ाई कs क अएला के बाद कोनो बड़का कंपनी मे काज नहिं कs नीतीश जी राजनीति मे उतरलाह. ओना राजनीति त हिनकर खून मे छनि. नीतीशजी पूर्व मुख्यमंत्री जगन्नाथ मिश्रजीक पुत्र छथिन्ह. हिनकर चाचाजी पूर्व रेलमंत्री स्वर्गीय ललित नारायण मिश्रजी देश के धाकड़ नेता मे सं छलखिन्ह आओर हिनकर समय मे बिहार मे खूब विकास भेल. मुदा जनवरी 1974 मे हुनकर हत्या कs देल गेलन्हि. ओहि दिन बिहार के विकास के एकटा अध्याय खत्म भs गेल छल. नीतीश मिश्रजी खुद नीक काज कs रहल छथिन्ह. 18 अगस्त के कोसीक बाढ़ि के बाद पूरा राहत... आपदा प्रबंधन हिनके ऊपर छनि. बाढ़िक दिन सं नीतीश जी लोकक मदद मे जुटल छथिन्ह. खुद बचाव आओर राहत काज के निगरानी कs रहल छथिन्ह. एक- एक चीज पर ध्यान राखय छथिन्ह. एक तरहे कहि सकय छी जे हिनका नेतृत्व मे दुनिया के सभस पैघ राहत कार्य चलि रहल अछि. बाढ़ि सं सहरसा... सुपौल... अररिसा... पूर्णिया मे भारी तबाही भेल. जानमाल के भारी नुकसान भेल. कोसीक बाढ़ि के बाद करीब नौ... दस लाख लोक के सुरक्षित स्थान पर पहुंचाएल गेल. रहय...खाय पिबय के व्यवस्था कएल गेल. राहत के काज अखन धरि जारी अछि. राहत काज मे नीतीशजी के एहि इलाका सुपौल... बलुआ बाजार सं होय के फायदा मिलि रहल छनि ओ इलाका सं नीक जकां परिचित छथिन्ह आ हिनका अगुआई मे नीक काज भs रहल छनि. लोक के बाढ़ि सं संबंधित ताजा जानकारी मिलैत रहय एकरा लेल नीतीशजी बाढ़ि प्रबंधन सूचना तंत्र सेहो बनौले छथिन्ह.
नीतीश मिश्र के यूथ आइकॉन चुनल गेलाह के बाद मिथिला... बिहार मे खुशीक लहर अछि. गामघर के लोक सभ त खुश छथिन्हे मुख्यमंत्री नीतीश कुमारजी सेहो खुशी व्यक्त कएलखिन्ह अ आ अपन मंत्रीजी के बधाई सेहो देलखिन्ह अ.
3 comments:


text:
नमस्कार मैथिलजन
नमस्कार मैथिलजन,
.
“मैथिल मंच” के सहयोग सँ आई पुन: एकटा नव इतिहास लिखायल।एहि इतिहास के गवाह बनला “विद्यापति समिति”, धनबाद के “विद्यापति पर्व समारोह-2016” के आयोजनकर्ता समस्त मैथिलजन । पहिलबेर कोनो तरहक मिथिला आ मैथिली सँ जुड़ल कार्यक्रम में बाकी अन्य कलाकार आ अतिथि जकाँ आबय-जाय के भाड़ा आ “मिथिला पेंटिंग के प्रदर्शनी आ प्रशिक्षण शिविर” लगाबय लेल कलाकार के शुभेच्छास्वरुप ५१०० टका देल गेल।
“मैथिल मंच” के मिथिला पेंटिंग कलाकार दरभंगा के सुश्री राखी चौधरी जी के ई सम्मान भेटलनि । “मैथिल मंच” के कला इकाई “Mukti Art Gallery” आ समस्त अनुभवी कलाकार विशेषकर श्रीमती मुक्ति झा आ श्रीमती इन्दु झाजी के आभार जे सतत मिथिला पेंटिंग के नव कलाकार चुनि हुनक मार्गदर्शन कय हुनक कला के देशभरि के मैथिल तक पहुँचाबय हेतु सतत प्रयासशील रहय छथि।
आयोजक रुप में दीपक मिश्रा जी आ समस्त आयोजन टीम के “मैथिल मंच” नमन करैत छनि जे आई आहाँ एकटा नव प्रारंभ कयलौ आ “मिथिला पेंटिंग” सँ जुड़ल कलाकार सबके लेल एकटा नव भविष्य के प्रारंभ कयलौं। विशेषकर धन्यवाद श्री दीपक मिश्राजी के जे कलाकार के स्वागत, सुविधा आ विदाई तक एहन सत्कार कयलनि, जे आगाक भविष्य में सदैव अनुसरणीय रहत।
.
समस्त मैथिल संस्था आ आयोजन समिति सँ “मैथिल मंच” के तरफ सँ करबद्ध आग्रह जे एहि प्रथा के आगा बढ़ाऊ आ जेना आहाँ कोनो गीत-संगीत के कलाकार वा अतिथि के बजाकय कार्यक्रम में सम्मान करय छी, ओहिना कम सँ कम एकटा “मिथिला पेंटिंग” कलाकार के कार्यक्रम में बजा “मिथिला पेंटिंग के प्रदर्शनी संग प्रशिक्षण शिविर” के आयोजन करी आ अपन घर अपन मिथिला के कला के प्रोत्साहित करी।
.
.
जय मिथिला
जय जय मैथिल


text:
चीनी मिल के दिन फिरत...
3 comments:
- AnonymousJuly 17, 2009 at 3:41 PM
श्री हितेन्द्र जी,ReplyDelete
अहांक ब्लॉग पढ़लहुं.अहाँक कार्य सराहनीय अछि.हेल्लो मिथिला के लेल सेहो धन्यवाद आ बधाई.
धन्यवाद
-कुसुम ठाकुर-
hitendra bhai ji pranan,ReplyDelete
apnek samachar chini mill ke bare me padhlahu e khabar padhi ka bahut khus bhelahu, mithila ke bikask lel sarkar ekta nik kadam achhi, apnek sab lekh,samachar sab sarahniya achhi hamra taraf sa samast hellow mithila pariwar ke hardik subhkamna
WAKIL ROY
+91-9958532621
श्रीमान हितेंद्र जी,ReplyDelete
साधुबाद.
रैयाम्क चीनी मिल के बारे में अहांक लेख सराहनिए थिक मुदा किछु बात हमहूँ कहं चाहीत छी.
* रैयाम के आस-पासक गाम जेना समैला,पचाढ़ी,नव-गावं,औंसी,बसौली,बनबारी,केवटी,बलिया,छतबन आदि गाम में किसान सबहक बेहतर स्थिति जे ऐछ ओकरा लेल कहियो चीनी मिल सहयोगी नहीं भेल.हाँ किछु आ कहियो काल एहेन भेल होए त दोसर बात अछी.रैयाम सं पश्चिम जे गाम सब थिक ओही गाम बाध में मूल रुपें तरकारिक खेती होएत आबि रहल अछी जे हुनक समृधि के मूल कारन थिक.
* किछु गामक समृधि में विदेशक धनक हाथ अछी त किछु गामक लेल अगहनी /रब्बी. कुसियार त किन्नो नें.
* जखन कि मिल चालित छल तहियो किसान सबकं कुसियार मिलक आगू में सुखिएत रहित छल आ जे मिलक अन्दर चली जायेत छल तकर पाई बहार आबए तक २ बेर कुसियारक खेती भ जाईत छल.
* हाँ ई त मान परत कि मिल होमें स छेत्रक विकास होएत,लोग सबके रोजगार भेटत आ छेत्रक विकाश में सहयोगी होएत.
* एकटा बात औरो कि लोग सब कर्तब्य हीन,आलसी ,राजनीतिबाज आ भ्रष्ट छैथ(किछु लोग ७५%) जे विकाश में सबसँ पैघ बाधाक कारन बुझना जाईत अछी. (एही मुद्दा पर फेर कहियो बात होएत.) एकरा त ओतेये के लोग सब हल क सकित अछी.
* अंत में हमर अभिलासा अछी जे ई चीनी मिल जल्द सं जल्द पुनः खुली आ छेत्रक विकास में सहयोगी बनी.


text:
किछ सप्ताह पहिने केंद्रीय मंत्री आर बीजेपी केँ वरिष्ठ नेता संजय पासवान कहने छलाह कि नसबंदी देश केर जनसंख्या नियंत्रण म' मददगार साबित होयत। देश म' जनसंख्या नियंत्रण के लेल समाजक सभ वर्गक लोग क' ऐहिकें अपनेबाक चाहि। गिरिराज कहलनि कि भारत केर जनसंख्या विश्व केर कुल जनसंख्या केँ 16 प्रतिशत अछि आर हर बरख ऑस्ट्रेलिया केर जनसंख्या केँ बराबर एहिमें बढ़ोत्तरी भ' रहक अछि। देश जनसंख्या विस्फोट सँ जूझि रहल अछि, जाहीकेँ तुरंत नियंत्रित करबाक जरुरत अछि।
एहि बरख अक्टूबर माह म' सिंह कहने छला कि हिन्दु सभ क' बेसी बच्चा पैदा करि देश म' हिन्दू केर जनसंख्या बढेबा पर गंभीरतापूर्वक विचार करबाक जरुरत अछि। ओहि समय सिंह कहने छला की ई विचार किनको आर नहि बल्कि राष्ट्रीय स्वयं सेवक संघ केर मुखिया मोहन भागवत केर अछि, जे पिछला बरख अगस्त माह म' हिन्दु सभ क' बेसी बच्चा पैदा करबाक सलाह देना छलाह।
गिरिराज सिंह बिहार केँ नवादा संसदीय क्षेत्र सँ लोकसभा सदस्य छैथ आर प्रधानमंत्री नरेंद्र मोदी केँ कट्टर समर्थक आर हिन्दुत्व केर राजनीतिक चैंपियन केर रूप म' मशहूर छैथ।


text:
दु दिवसीय विद्यापति स्मृति पर्व समारोह…….
“रविन्द्र भारती” मधुबनी दिनांक ०९/११/२०१७
आभार – पंकज सिंह (खजौली)
-: हकार : –
मान्यवर,
अपार हर्षक साथ सूचित कए रहल छी जे बासोपट्टी प्रखण्ड मुख्यालय स्थित हाईस्कूल खेल मैदान में दुइ दिवसीय विद्यापति स्मृति पर्व समारोह दिनांक १५-११-१७ एवम् १६-११-१७ के मनाओल जा रहल अछि, दिनांक १५-११-१७ के समारोहक उद्घाटन बिहार सरकार के माननीय मंत्री श्री बिनोद नारायण झा , माननीय मंत्री श्री कपिलदेव कामत एवं श्री संजय कुमार झा करताह । मुख्य अतिथि के रूप में भारत सरकार के पूर्व मंत्री श्री देवेन्द्र प्रसाद यादव एवं डा. शकील अहमद कार्यक्रम में उपस्थित रहताs विशिष्ट अतिथि पूर्व विधायक श्री रामनरेश पाण्डेय एवं अन्य पूर्व विधायक गण कार्यक्रम में भाग लेताs । दिनांक १६-११-१७ के कार्यक्रमक उद्घाटन माननीय विधायक श्री सीताराम यादव एवम् माननीय विधायक श्रीमति भावना झा करती ! समारोह में सांस्कृतिक कार्यक्रम मिथिला के जानल मानल कलाकार माधव राय , कंचन , कुंज विहारी मिश्र, कुमकुम मिश्रा , रामबाबू झा, जूली झा, दुनू दिन हेलौ मिथिला सहित कवि एवं उद्घोषक श्री रामसेवक ठाकुर, कवि डा. जनक , मनीकान्त ठाकुर सहित गणमान्य कलाकार, साहित्यकार , विद्वतजन भाग लेताs ।
आहाँ सभ मिथिलांचल वासी सँ आग्रह जे उक्त कार्यक्रम मे उपस्थित भS कर्यक्रम के सफल बनावी I
निवेदक
सांकेतिक फोटो
रामनरेश ठाकुर (चन्दन ठाकुर)
महासचिब, विद्यापति स्मृति पर्व समारोह ।


text:
गौर नगरपालिकाके सभा हलमे पूर्वप्रधनमन्त्री माधवकुमार नेपालसहित सभासदसवके टोली प्रवेश कएलन । लगते संघीय सद्भावनाकी सभासद् डीम्पल झा, पूर्वसभासद अनिल झा, बबन सिंह लगाएत नेताके प्रवेश होते होहाला भेल रहे । प्रहरी वल प्रयोग करके होहलाके नियन्त्रण करेके खोजलापर झडपमे परिणत भेल रहेल ।
उहे क्रममे पूर्वप्रधनमन्त्री माधवकुमार नेपालके निर्देशनमे पुर्व सभा सभासद बबन सिंह, नेता योगेन्द्र यादव, अनिल सिंह, जमसैद आलम लगायत मधेशी नेता उपर एमालेके कार्यक्रता
राय सुझाव संकल कार्य अवरुध भेल हए । विपक्षी मधेशवादी नेता कार्यक्ता गौर नगरमे प्रदर्शन कर रहल हए ।
सव हात पात करेलागलापर झडप उग्र रुपमे परिणत भेल रहे जोना कारण नगरपालिका भितर रहल ५ गो गाडीमे तोडफोड नगरपालिका भवनके सीसा समेत तोडफोड सूरु भेल रहे । लगता अवस्था और विगारेकेलेल आ पूर्वप्रधनमन्त्री माधवकुमार नेपालके गौर नगरपालीका सभा हल से वाहर निकालेकेलेल २ दर्जानसे जादाँ आसुग्यास, ५ राउण गोली चएलासे १७ जने मधेशवादी दलके समर्थक लोग घाएल भेल हए त ५ जने के प्रहरी पक्राउ कएले हए ।


text:
जखन मिथिला मिहिर कए कहने छलाह अटल, संविधान में मैथिली होएत शामिल
आई सं बयालीस साल पहिने हमर पिता श्री पद्म नारायण झा विरंचि आ इंडिनय नेशन कए देवेंद्र पाठक (जे बाद मे अखबारक संपादक सेहो भेलाह) मिथिला मिहिर के लेल पटना में अटलजी के साक्षात्कार लेने छलखिन्ह। ओ साक्षात्कार ओहि समय सेहो न्यूज एजेंसीक माध्यम सं कयक जगह प्रकाशित भेल लेकिन मास धरि बादे आपातकाल के घोषणा भय गैलैक आ एकरा विशेष चर्चा नहि भेटि पेलैक। चर्चो होइक त वाजपेयी द्वारा मैथिली भाषा के अष्टम अनुसूची में देल गेल समर्थन सं बेसी नहि। वाजपेयीके एहि साक्षात्कार में विदेशनीति, कश्मीर समस्या, नेपाल, देशक अंदरूनी राजनीति, भारतीय कम्यूनिस्ट सभहक सोवियत कनेक्शन, अमेरिका, रूस, चीन इत्यादि विषय पर हुनक स्पष्ट दृष्टिकोण सामने अबैत अछि, जहि पर एखनो भारतीय जनता पार्टीके सरकार चलि रहल अछि आ ओहि नीति में निरंतरता आश्चर्यजनक छैक। श्री वाजपेयी द्वारा सन् 2003 में कोसी पुलके शिलान्यास के क्रम में मैथिली के अष्टम अनुसूची में शामिल करबाक घोषणा के पाछू मैथिली-अभियानी सभक आन्दोलन त छलहे, एहि साक्षात्कारक सेहो पैघ योगदान अछि जाहि में वाजपेयी अहि विषय पर सन् 1975 में अपन मंतव्य स्पष्ट कय चुकल छलाह। – सुशांत झा
रवि, 18 मई 1975, मिथिला मिहिर
वर्चस्वी नेता अटल बिहारी वाजपेयी संग विशेष अंतरंग वार्ता: श्री पद्मनारायण झा ‘विरंचि’/ श्री देवेंद्र पाठक
ओना विभिन्न दलक नेता-राजनेतालोकनि अपन-अपन दलक हितक दृष्टिसं जे सार्वजनिक सभा में भाषण दैत छथि किंवा प्रेस-वक्तव्य द्वारा अपन विचार प्रकट करैत छथि से प्रकारांतरसं सतही ओ प्रचार सामग्रीसं भिन्न नहि होइत अछि, किंतु भेंट वार्ताक माध्यमसं आ प्रश्नोत्तरक क्रम में जे विषय वस्तु प्रकट होइत अछि से निश्चिय ओहिसं भिन्न होइत अछि। कारण, प्रश्नकर्ताक सजगता, उत्तर देनिहारकें तर्कक निर्रथक जाल छिड़ियाय कS पड़ाय नहि दैत छनि। आ तें जे गप्प ओ प्रत्यक्षत: स्पष्ट नहि करS चाहैत छथि, प्रकारान्तरसं हुनकासं कहाइये जाइत छनि। भेंटवार्ताक एहि विशिष्टताक कारण एम्हर ‘मिथिला मिहिर’क दिससं विशेष भेंटवार्ताक आयोजन कयल गेल अछि जकर ई एक विशिष्ट कड़ी थीक। मैथिली सहित देश-विदेशक समस्या पर श्री अटल बिहारी वाजपेयी केहेन विचार रखैत छथि, से पहिले पहिल प्रत्यक्ष वार्ताक रूप में मैथिलीक पाठकत समश्र राखल जा रहल अछि। – सम्पादक
“मैथिली भाषाक के संविधानक अष्टम अनुसूची में अविलम्ब स्थान भेटवाक चाही “- ई उक्ति अछि जनसंघक वर्चस्वी नेता श्री अटल बिहारी वाजपेयीक, जे मिथिला मिहिर के देल गेल एक विशेष भेंटवार्ता में ओ कहलनि अछि।
वाजयेपी जीसं भेंट करवाक हमरालोकनिक प्रमुख उद्येश्य मैथिली भाषाक संबंध में हुनक आ हुनका दलक दृष्टिकोण सं परिचित होयब तथा ओकरा प्रेरिक-प्रभावित करब छल। मैथिलीक प्रसंग सन् 67क संविद सरकारक समय जनसंघ दवारा उर्दूक स्थानपर मैथिलीकें बिहारक द्वितीय राजभाषाक रूप में समर्थनक गप्प उठिते श्री वाजपेयी हुलसि कS बजलाह- “तें की, हमर दल उर्दूके काटबाक उद्येश्य-सं मैथिलीके समर्थन कयने छल?” एक क्षण चुप रहि ओ पुन: बजलाह-मैथिली के समर्थन हमरा लोकनि मैथिलीक क्षमता, एकर विशिष्ट गरिमा आ मिथिलांचलक प्राचीन सांस्कृतिक आधारपर कयने रही। मैथिलीक प्रति जनसंघक समर्थन कोनो अन्य भाषाके प्रति ईर्ष्या अथवा आकोषसं प्रभावित नहि छल।” तहिना सिंधीक मान्यताक प्रश्नपर चर्चा उठैत ओ बजलाह- “मैथिली निश्चित रूपसं सिंधीसं श्रेष्ठ साहित्यक संरक्षक अछि तथा ई भाषा एक गोट व्यापक क्षेत्रक अभिव्यक्तिक माध्यम अछि, जखन कि सिन्धी कोनो क्षेत्र-विशेषक अधिकारिणी नहि रहल। – अहांलोकनि अहि बातकें नोट करू जे मैथिलीकें अविलंब संविधानक अष्टम अनुसूची में स्थान भेंटवाक चाही, ई हमर मांग अछि, हमरा दलक मांग अछि। “
मैं कहां कहता हूं कि मैथिली, हिंदी है। मैथिली, मैथिली है। जनसंघ, मैथिली का समर्थन उसकी क्षमता और विशिष्ट गरिमा के कारण करता है। मैथिली, सिन्धी से श्रेष्ठ साहित्य की संरक्षिका है। भारतीय संविधान में अविलंब मैथिली को सम्मिलित किया जाना चाहिए। – श्री अटल बिहारी वाजपेयी
राष्ट्रीय नेताक सानिध्य
श्री अटल बिहारी वाजपेयी जनसंघक सर्वोच्च नेता नहि, अपितु जानल-मानल राष्ट्रीय नेता के रूप में सेहो ख्याति अर्जित कयने छथि। तें गत सात मईक अपराह्न साढ़े तीन बजेसं संध्या पांच बजे धरिक समय हुनका सानिध्यसं हमरालोकनिक हेतु अविस्मरणीय बनि गेल अछि। स्थानीय अधिवक्ता श्री विष्णुदेव बाबूक ओहि ठाम ओ माथ दर्दक स्थिति में विश्राम करैत छलाह आ तत्काले बाद हुनका गांधी मैदानक सार्वजनिक सभामें भाषण करबाक हेतु जयबाक छलनि । मुदा, ‘मिथिला-मिहिर’क नाम सुनिते ओ तत्क्षण बहरयलाह आ चिर-परिचित जकां हमरासभक स्वागत कयलनि। मैथिलीक प्रति हुनक आवेश कोनो तरहे नुकायल नहि रहल ।
‘मिथिला मिहिर’क प्रति के स्वीकारैत ओ तत्क्षण बजलाह- “वाह! बहुत बढ़िया पत्रिका अछि। नाम त हमरा पहिनेसं सूनल छल । ” ओ पुन: भीतरक पन्ना उनटबैत आ भिन्न-भिन्न शीर्षकसभकें पढ़बाक प्रयास करैत, यथा: ” मुख्यमंत्री डॉ मिश्रसं विशेष भेंट-वार्ता’ ‘सूतर छी आ ब्याह होइत अछि ‘ तथा ‘तीन गोट कविता'(मिहिर: 27 अप्रैल) मुस्कुराइत बजलाह- “मैथिली हमरा बुझवा में दिक्कति भS रहल अछि, ओना किछु-किछु बुझि जाइत छी।” एकरा उत्तरमें जखन ई कहलियनि जे मैथिली, मैथिली थीक…तं ओ तत्काल ठहक्का लगबैत बजलाह- “हम कहां कहैत छी जे मैथिली हिंदी थीक। वस्तुत: मैथिली, मैथिली थीक।”
राष्ट्रीय प्रश्न: असहमतिक स्वर
जनसंघक सर्वोच्च सूत्रधारसं जाहि आत्मीय वातावरणमें हमरालोकनिक गप्प भS रहल छल ओ राष्ट्रीय प्रश्नसभपर हुनक दृष्टिकोण आ विचार जनवाक एक गोट विशिष्ट अवसर छल । ओ छोट आ पैघ, सब तरहक निश्छल मुस्कराहटि आ आत्मीयताक संग उत्तर देलनि आ किछु प्रश्न एहनो छल जकर उत्तरक क्रममें ओ प्रश्न सेहो ठाढ़ कय देलनि। एहि प्रश्नक उत्तरमें जे जनसंघक घोषित सिद्धांत तं प्रारंभेसं प्रत्येक तरहक अराजकता आ राष्ट्रिय संपत्तिक क्षतिक विरोध में ठाढ़ होयबाक रहलैक अछि, तखन फेर वर्तमान आन्दोलनक समर्थन करबाक पाछां की औचित्य अछि, श्री वाजपेयी बजलाह- “अहां ठीक कहि रहल छी । जनसंघ कथमपि कोनो एहन आन्दोलनक समर्थन नहि कS सकैत अछि जाहिसं राष्ट्रिय संपत्तिक क्षति अथवा अराजकता पसरबाक संभावना होइक ! हम गत वर्ष आन्दोलनक प्रारंभेमें पटनामें अहि तरहक चेतौनी सेहो देने रही । मुदा, अहि आन्दोलनक हमरा दल द्वारा समर्थनक औचित्य पर अहांके ई विचार करबाक चाही, जे हिंसा आ अराजकताक प्रादुर्भाव अहि आन्दोलनक कारणे भS रहल अछि अथवा आन्दोलनकें मटियामेट करबाक हेतु एकर विकास भS रहल अछि ? जतय धरि बिहार आन्दोलनक प्रश्न अछि, जनसंघ एकर शांतिपूर्ण चरित्र आ राष्ट्रिय उद्येश्यक कारणसं समर्थन कS रहल अछि।”
हमरालोकनि जनसंघ-नेतासं देशक आन्तरिक समस्यासं संबंधित भिन्न-भिन्न तरहक प्रश्न कयलियनि।
प्रश्न: प्रतिपक्षी दलक बीच जखन चुनावो लडवाक प्रश्न पर सहमति नहि रहैत अछि, तखन की अपने ई आशा रखने छी जे चुनावक बाद सरकार चलयबाक प्रश्नपर एकमत होयत?
उत्तर: (हंसी) एकताक अभाव में सरकार केहन ? सरकार संघटित करबाक हेतु सत्तारूढ़ दल कए पराजित करS पड़त, आ ताहि हेतु एकता चाही । सिद्धांतरूप में अहांके कथन सं हमरा कनेको विरोध नहि अछि, मुदा जहां तक कांग्रेसक पराजय आ प्रतिपक्षी दलक एकताक प्रश्न छैक, ओहि संबंध में ई स्मरण राखू जे राजनीतिक दलक आ एकता आ संघर्षक उत्पत्ति ऐतिहासिक परिस्थितिक कारणे होइत छैक ।
प्रश्न: अग्रिम चुनाव में अपनेक दल मार्क्सबादी कम्युनिस्ट पार्टींस चुनाव-समझौता कS सकैत अछि?
उत्तर : मार्क्सबादी सं जनसंघक चुनाव समझौताक कोनो प्रश्ने नहि उठैत अछि।
प्रश्न: सोशलिस्ट पार्टी आ मार्क्सबादी दल आदिक ‘वामपंथी जनतांत्रिक मोर्चा’ जं पुन: सक्रिय भS जाय, तं की एहन स्थिति में जनसंघ, सोशलिस्ट पार्टींस सेहो समझौता तोड़ि लेत ?
उत्तर: नहि । सोशलिस्ट पार्टीसं हमर चुनाव समझौता कोनो स्थिति में भS सकैत अछि । ओना हम ओकरा सुझाव देबैक जे ओ सीपीएम सं फराक हटि जाय ।
प्रश्न: राजनीतिक दलSक बाढ़िक सम्बन्ध में अपनेके की विचार अछि ? वर्तमान व्यवस्था में कोन-कोन दलक औचित्य भS सकैत छैक ?
उत्तर : औचित्यक में हम नहि कहब, तखन एतबा निश्चित जे दलक संख्या में कमी होयबाक चाही । वर्तमान आन्दोलनक प्रभाव राजनीतिक दलक संख्या-वृद्धि पर निश्चित रूपसं पड़त ।
प्रश्न: की निर्दलीय जनतंत्र आ ‘जनता’ उम्मीदवारक अवधारणा में कोनो तरहक साम्य अछि ?
उत्तर : ‘जनता’ उम्मीदवारक अवधारणा वस्तुत: निर्दलीय परिवेशसं बेसी सर्वदलीय सहमतिके प्रकट करैत अछि तथा राजनीतिक दलक सत्ता-लोभकें जनताक गंगा-यमुना मे विसर्जित करबाक प्रयत्न करैत अछि । जखन कि ‘निर्दलीय जनतंत्र’ क अवधारणा एक गोट राजनीतिक दर्शन थीक जे संविधान आ लोकतंत्र क हस्तक्षेप, धमकी आ दबाव सं मुक्त रखबाक हेतु श्री जयप्रकाश नारायण द्वारा प्रस्तुत कयल गेल अछि । मुदा, अहि निर्दलीय जनतंत्र के स्थापित करबाक हेतु सेहो एक गोट मजबूत दल चाही ।
(ई कहि वाजपेयी हंसि उठलाह, प्राय: तात्पर्य छलनि जे अहि आन्दोलन में जनसंघे मात्र एहन दल अछि जे जयप्रकाशजीक निर्दलीय जनतंत्रक स्थापनाक क्षमता रखैत अछि।)
प्रश्न: सत्तारूढ दलपर अपनेलोकनिक आरोप अछि जे ओ अलोकतांत्रिक आचरण कS रहल अछि-जखन कि प्रतिपक्ष कए अपन बात कहबाक सब तरहक सुविधा एखनो प्राप्त छैक ?
उत्तर : राजनीतिक दलक संग लोकतंत्र में सत्तारूढ़ दलके जाहि तरहक व्यवहार करबाक चाहिएक से आइ कोनो रूप में नहि भ रहल अछि । आइ देश में राजनीतिक हत्याक बाढ़ि आबि चुकल अछि-जहल मे राजनीतिक बंदी सभ भिन्न-भिन्न बहान्नासं गोलीसं उड़ाओल जाइत अछि । प्रदर्शन आ जुलूसपर एक सय चौआलीस लगा देल जाइत अछि । श्री जयप्रकाश जीक भाषणकें आकाशवाणी पूरा ‘ब्लैकआउट’ कS दैत अछि । अहि तरहें सरकारक लोकतंत्र-विरोधी आचरणक कतेक प्रमाण गनाऊ ?
प्रश्न: कांग्रेसक वर्तमान नेतृत्वक प्रति अपनेक की विश्लेषण अछि?
उत्तर : कांग्रेसक वर्तमान नेतृत्व अधिनायकवादक रस्तापर जा रहल अछि । पण्डित जवाहरलाल नेहरू संसदक प्रति सर्वाधिक जागरूक रहैत छलाह, जखन कि श्रीमती गांधी उपेक्षापूर्ण दृष्टिकोण रखैत छथि-विरोधी दलक प्रति अत्यधिक असहिष्णु छथि ।
संगहि, वर्तमान नेतृत्व कम्युनिस्ट पार्टीक पक्षधर सेहो अछि तथा एहि तथ्य के ओ सोवियत-भारत मैत्री सं झंपवाक कुचेष्टा करैत अछि । जखन कि सोवियत मैत्री आ भारतीय कम्युनिस्ट पार्टी दुनू दू वस्तु थीक । कांग्रेस-विभाजनक समय कम्युनिस्ट मित्रताक रहस्य बुझवामें अबितो छल-मुदा आइ अहि गठबंधनक की औचित्य अछि से नहि जानि !
एकर अतिरिक्त वर्तमान नेतृत्व एक एहन राजनीतिक दलक कार्यकलापकें प्रतिबिम्बित क रहल अछि जे नंबर दू के पाइपर पलि रहल अछि तथा भीतर आ बाहरसं चारित्रिक संकटक सामना कS रहल अछि… । दलेक भीतर सभके सभ चोर कहैत छैक ।
प्रश्न: आगामी लोकसभा चुनावमें ‘जनता उम्मीदवार’क विजयक बाद की अपने संविधानसभाक पुनर्संघटनक संभावना देखि रहल छी ?
उत्तर : कोनो कार्यक पाछां ओकर औचित्यपर विचार करS पड़त । हमरा विचारसं गत छब्बीस वर्षक अभ्यंतर संविधानकें लागू करबामें कोन-कोन त्रुटि रहल अछि, तकर जांच-पड़ताल होयबाक चाही । सत्ताक विकेंद्रीकरण, केंद्र-राज्य संबंध, राज्यक आर्थिक क्षमता आ ओकर स्रोत, नागरिकक मूल अधिकार आदि समस्या कए दृष्टिमें रखैत संविधानपर आयोगक गठन अवश्य होयबाक चाही । अहि आयोगक अनुशंसाक बादे संबिधानसभाक पुनर्संघटनक मांग उठाओल जा सकैत अछि।
प्रश्न: लोकसभा आ विधानसभा सं प्रतिनिधिकें वापस बजाओल जाय, एहि प्रसंग अपनेके की मन्तव्य अछि?
उत्तर : सिद्धांतत: हम सहमत छी । मुदा, अहि नागरिक अधिकारक उपयोग कोन संस्थाक माध्यमसं, कोन तरहक परिस्थितिमें तथा कोन प्रक्रियाक अंतर्गत कयल जाय, से गंभीर विचारणीय विषय । ओना हारलाहा उम्मीदवार सभ मतदानक तत्काले बादसं हस्ताक्षर अभियान चालू कS देत आ फेर विजेता व्यक्तिके लेल मोश्किल भS जयतैक । हं, तुलमोहनक राम सनक प्रतिनिधिकें कोनो परिस्थिति में अवश्ये बजा लेबाक चाही। (हंसी)
प्रश्न: कलकत्ता में जयप्रकाशजीपर लाठी प्रहार आ मोरारजी भाइक अनशन पर प्रतिपक्षक अनुकूल प्रतिक्रिया व्यक्त क की श्री शेख अब्दुल्ला पुन: नव भूमिकाक संकेत दS रहल छथि?
उत्तर : शेख अब्दुल्ला जिनगीक व्यापक अनुभव प्राप्त कS चुकल छथि आ सत्ता सं संघर्षक स्थिति में रहल छथि । आइ ओ पुन मुख्य राष्ट्रीय धाराक संग छथि, जकर सत्तारूढ दल आ प्रतिपक्ष भिन्न-भिन्न कछेड़ अछि । ओ अपन विचारक आधार पर कोनो पक्ष ग्रहण कS सकैत छथि । ओनास हालक हुनक वक्तव्य सभ हुनक नब भूमिकासं बेसी हुनक सुदृढ़ चरित्रक परिचय दैत अछि।
प्रश्न: बंग्लादेशक अभ्युदयक बाद श्री शेख अब्दुल्लाक संग दिल्ली में अपनेक जे गुप्त वार्ता भेल छल, तकर बाद सं हुनक दृष्टिकोण मे की कोनो उल्लेखनीय अयलनि अछि ?
उत्तर : जहिया शेखक संग हमर पहिल वार्ता भेल छल ओहि समय में हुनक दृष्टिकोण छलनि पाकिस्तान सं शांति बनाओल रखबाक तथा झंझट सोझरयबाक हेतु जं पाक अधिकृत कश्मीर दS देव पड़य तं से पाकिस्तान के दS देल जाय । संगहि भारतक अभिन्न अंग रहितो कश्मीरक द्वार पाकिस्तानी पर्यटक सभक हेतु खोलि देल जाय । शेखक विचार ईहो छलनि जे श्रीनगर-रावलपिंडी सड़क मार्ग कए चालू राखल जाय, अहि हेतु जे बरफक समय मे श्रीनगर-जम्मू मार्ग अवरुद्ध भ जाइ छैक आ कश्मीर कए व्यापार मे घाटा उठबS पड़ैत छैक। कखनोकाल तं श्रीनगर मे नोन भेटव सेहो कठिनाह भS जाइत छैक ।…मुदा जहांधरि एखुनका गप्प अछि, त भारत सरकार पाक-अधिकृत कश्मीर कए दखलिअयबाक प्रयास करय तं शेख निश्चिते रूप सं ओहि में सहायक होयताह।
समहतिक क्षेत्र
एकरा संगे किछु क्षेत्र एहनो अछि, जाहि ठाम वर्तमान व्यवस्था आ ओकरा दृष्टोकोण सं श्री वाजपेयी प्राय: सहमत जकां बुझयलाह । ई क्षेत्र थीक, भारत सरकारक विदेशनीतिक । ओना, किछुए दिन पूर्व चीनी दूतावास पर कांग्रेसी सांसद शशिभूषणक नेतृत्व मे भेल प्रदर्शन पर ओ तीव्र प्रतिक्रिया व्यक्त करैत कहलैन- “चीनी दूतावास पर कांग्रेसी सांसद शशिभूषण द्वारा प्रदर्शनक नेतृत्वक की अर्थ होइत अछि ? अन्ततोगत्वा, अहि मे की रहस्य भS सकैत अछि जे एतेक दिनका बाद कांग्रेसी लोकनि कए तिब्बतक स्वतंत्रताक स्मरण अयलनि अछि ? हम, जयप्रकाशजी, डॉ लोहिया आ कृपलाणीजी आदि तिब्बतक प्रश्न कए उठौने रही तं हमरालोकनिके प्रतिक्रियावादी कहलगेल छल, फेर आइएहि “प्रगतिशील” सभ कए तिब्बतक प्रति सहानुभूति किएक जगलनि ? की, कतहु सोवियत संघक संकेत पर चीनक संग ‘दू-दू हाथ’ करबाक तैयारी भारत सरकार तं नहि कS रहल अछि?
एकर अतिरिक्त वाजपेयीजी सं हम निम्नलिखित प्रश्न कयलयन्हि।
प्रश्न: की अपने भारत सरकारक नेपाल-सम्बन्धी नीतिसं सहमत छी?
उत्तर : सहमति-असहमतिक कोनो विशेष बात नहि अछि । मूल बात ई अछि जे नेपाल एकटा पैघ देशक एहन छोट पड़ोसिया थीक, जकरा दोसर दीस सेहो एकटा पैघ राष्ट्र छैक । एहना स्थिति में नेपालक शंकालु आ चतुर भS जायव स्वभाविक । तखन, एतवा धरि निश्चित जे नेपाल आ भारतक जनता कोनो स्थिति मे एहि दुनू देशके एक-दोसराके विपरीत नहि जाय देतैक ।
प्रश्न: अमेरिका एखनो धरि अपनाकें विश्व लोकतंत्रक रक्षक बुझि रहल अछि । एहि संबंध में अपनेकें की विचार अछि?
उत्तर : अमेरिकाक भीतर मे लोकतंत्र अवश्य छैक, मुदा बाहर मे अधिनायकवाद छैक । हम लोकतंत्रक रक्षाक नामपर अमेरिकाक सैनिक अड्डा आ उपनिवेशवादी नीतिक घोर विरोधी छी ।
प्रश्न: सोवियत संघक विदेशनीतिक प्रति अपनेक की विश्लेषण अछि?
उत्तर : हम सोवियत संघसं मित्रता आ सक्रिय सहयोगक प्रशंसक छी। मुदा, आब अमेरिका-रूस के अतिरिक्त चीनक विश्वशक्तिके रूप में पादुर्भावसं सोवियतसंघक नीति में क्रमिक परिवर्तन आबि रहल छैक आ ओ अमेरिकाक संग मीलिकS क्रमश: संसारके अपन प्रभावमें बंटवाक नव तैयारी कय रहल अछि। मध्य-पूर्व एशिया आ भारतक संबंध में अहि तरहक प्रच्छन्न सहमतिक नीतिक एक तरहें जन्म भय चुकल अछि। एकर परिणाम ई होयत जे विकासशील देश सेहो अपन नव भूमिकाक निर्धारण करत।
प्रश्न: वियतनाम युद्धक समाप्ति पर अपनेके की प्रतिक्रिया अछि? की दुनू वियतनामक एकीकरण तत्काल संभव छैक?
उत्तर : वियतनाम युद्ध में राष्ट्रवादी तत्वक विजय भेल अछि। ओना ई बात निश्चित जे एहि राष्ट्रीय संघर्ष में कम्यूनिस्ट तत्वक महत्वपूर्ण योगदान छलैक। तथापि, वियतनामक लोक कोनो विदेशी सेनाकें अपना धरतीपर सहायतार्थ उतरबाक आमंत्रण नहि देलक। जहांधरि एकीरकरणक प्रश्न छैक, ओहि संबंध में कोनो तरहक भविष्यवाणी नहि कयल जा सकैत अछि। ओना, हम चाहव जे चुनावक माध्यमसं जं सरकारक गठन होइक तं वियतनामक अधिकांश आंतरिक समस्याकें सोझरयबामें सहायता भेटतैक।
गति में काव्य
श्री वाजपेयी जें कि जिनगीक प्रारंभ में कवि रहल छलाह तें हेतु हुनकासं ई पूछब स्वभाविक छल जे आब अपने कविता लिखब कियेक छोड़ि देने छी। एहि प्रश्नक उत्तर में वाजपेयीजी बजलाह- “हं, पहिने हम कविता लिखैत रही, मुदा आब छोड़ि देने छी। आब त हमरा गतिए में काव्य बाजि रहल अछि।” किछु क्षण मौन रहि ओ पुन: कहलनि- “सक्रिय राजनीति आ कवितामें बड़ विरोध छैक। कविताक हेतु समय आ एकाग्रता चाही, जे हमरा नहि भेटि पबैत अछि।”
हमरालोकनिक मित्र तथा प्रभावी मैथिली-साहित्यकार श्री मार्कंडेय प्रवासीजी तत्क्षण प्रश्न कयलथिन- “एहि बात पर जं कवि लोकनि अपनेके घेराव करथि तखन?”
-“हम हुनकालोकनिकें कविता सुनब लगवनि”, वाजपेयीजीक उत्तर छल।
नव कविताक संबंध में श्रीवाजपेयीक कहब छलन्हि-“नव कविता हम पढ़ैत छी आ ओ हमरा नीक लगैत अछि। नव कविता में युगक समस्या और ताहू सं अधिक ओकर विभिषिकाक दर्शन होइत अछि।”
वाजपेयीजी अविवाहित छथि, तें एहि संबंध में ककरो जिज्ञासा होयब स्वभाविक। जखन हुनका सं ई पुछलयन्हि जे देश-सेवा करबाक हेतु की पारिवारिक दायित्वसं मुक्त रहबाक स्थिति अधिक आदर्शमूलक अछि, तं वाजपेयी कतेक गंभीर होइत बजलाह- “देश-सेवा करबाक हेतु पारिवारिक दायित्वसं मुक्त रहब एकगोट सुविधाजनकक स्थिति भS सकैत अछि, कारण एहिसं काज करबाक हेतु अधिक समय भेटैत छैक तथा व्यक्तिके सामान्यत: स्वार्थसं पृथक रहबाक अवसर प्राप्त होइत छैक। मुदा, हमरालोकनिसं(अर्थात अविवाहित नेता लोकनिसं) श्रेष्ठ ओ लोकनि छथि जे पारिवारिक दायित्वक वहन करैत देश आ दलक सेवा करैत छथि।”
अन्त में चलबाक समय श्री वाजपेयी अपन शिष्टता आ विनोदक आत्मीय स्वर में कहने बिना नहि रहलाह-“देखब, भगवन! नोन-मेरचाई उक्ति में नहि लगबैत जायब।” जहिना जे कहलहुं अछि,तकरा तहिना छापब। ई कहि ओ पुन: मुक्त कंठ सं हंसि पड़लाह।


text:
५ जुलाई २००४ केँ'भालसरिक गाछ'- मैथिली जालवृत्तसँ प्रारम्भ इंटरनेटपर मैथिलीक प्रथम उपस्थितिक यात्रा विदेह- प्रथम मैथिली पाक्षिक ई पत्रिका धरि पहुँचल अछि,जे http://www.videha.co.in/ पर ई प्रकाशित होइत अछि। आब 'भालसरिक गाछ' जालवृत्त 'विदेह' ई-पत्रिकाक प्रवक्ताक संग मैथिली भाषाक जालवृत्तक एग्रीगेटरक रूपमे प्रयुक्त भऽ रहल अछि। विदेह ई-पत्रिका ISSN 2229-547X VIDEHA
Sunday, July 27, 2008
विदेह 01 मई 2008 वर्ष 1 मास 5 अंक 9 1. नाटकश्री उदय नारायण सिंह ‘नचिकेता’ नो एंट्री : मा प्रविश
श्री उदय नारायण सिंह ‘नचिकेता’ जन्म-1951 ई. कलकत्तामे।1966 मे 15 वर्षक उम्रमे पहिल काव्य संग्रह ‘कवयो वदन्ति’ | 1971 ‘अमृतस्य पुत्राः’(कविता संकलन) आ’ ‘नायकक नाम जीवन’(नाटक)| 1974 मे ‘एक छल राजा’/’नाटकक लेल’(नाटक)। 1976-77 ‘प्रत्यावर्त्तन’/ ’रामलीला’(नाटक)। 1978मे जनक आ’ अन्य एकांकी। 1981 ‘अनुत्तरण’(कविता-संकलन)। 1988 ‘प्रियंवदा’ (नाटिका)। 1997-‘रवीन्द्रनाथक बाल-साहित्य’(अनुवाद)। 1998 ‘अनुकृति’- आधुनिक मैथिली कविताक बंगलामे अनुवाद, संगहि बंगलामे दूटा कविता संकलन। 1999 ‘अश्रु ओ परिहास’। 2002 ‘खाम खेयाली’। 2006मे ‘मध्यमपुरुष एकवचन’(कविता संग्रह। भाषा-विज्ञानक क्षेत्रमे दसटा पोथी आ’ दू सयसँ बेशी शोध-पत्र प्रकाशित। 14 टा पी.एह.डी. आ’ 29 टा एम.फिल. शोध-कर्मक दिशा निर्देश। बड़ौदा, सूरत, दिल्ली आ’ हैदराबाद वि.वि.मे अध्यापन। संप्रति निदेशक, केन्द्रीय भारतीय भाषा संस्थान, मैसूर।
नो एंट्री : मा प्रविश
(चारि-अंकीय मैथिली नाटक)
नाटककार उदय नारायण सिंह ‘नचिकेता’ निदेशक, केंद्रीय भारतीय भाषा संस्थान, मैसूर
(मैथिली साहित्यक सुप्रसिद्ध प्रयोगधर्मी नाटककार श्री नचिकेताजीक टटका नाटक, जे विगत 25 वर्षक मौन भंगक पश्चात् पाठकक सम्मुख प्रस्तुत भ’ रहल अछि।)
प्रथम कल्लोलक दोसर भाग जारी....विदेहक एहि नवम अंक 01 मई 2008 मे।
नो एंट्री : मा प्रविश
प्रथम कल्लोल (पछिला अंकसँ आँगा)
[चोर-उचक्का-पॉकिट-मार ताली दैत अछि, सुनि कए चौंकैत भिख-मंगनी आ प्रेमी-युगल बिनु किछु बुझनहि ताली बजाब’ लागैत अछि।]
चोर : ई त’ नीक फकरा बनि गेल यौ!
पॉकिट-मार : एम्हर तस्कर-राज त’ ओम्हर कवि-राज!
बाजारी : (खौंझैत’) कियै ? कोन गुण छह तोहर, जकर
बखान करै अयलह एत’?
पॉकिट-मार : (इंगित करैत आ हँसैत) हाथक सफाई... अपन
जेब मे त’ देखू , किछुओ बाकी अछि वा नञि...
बाजारी : [बाजारी तुरंत अपन जेब टटोलैत छथि – त’ हाथ
पॉकिटक भूर देने बाहर आबि जाइत छनि। आश्चर्य
चकित भ’ कए मुँह सँ मात्र विस्मयक आभास होइत छनि।] जा !
[बीमा बाबूकेँ आब रहल नञि गेलनि। ओ ठहक्का पाड़ि
कए हँस’ लगलाह, हुनकर देखा–देखी कैक गोटे बाजारी दिसि हाथ सँ इशारा करैत हँसि रहल छलाह।]
चोर : [हाथ उठा कए सबकेँ थम्हबाक इशारा करैत] हँसि त’
रहल छी खूब !
उचक्का : ई बात त’ स्पष्ट जे मनोरंजनो खूब भेल हैतनि।
पॉकिट-मार : मुदा अपन-अपन पॉकिट मे त’ हाथ ध’ कए देखू !
[भिखमंगनी आ प्रेमी-युगल केँ छोड़ि सब क्यो पॉकिट टेब’ लागैत’ छथि आ बैगक भीतर ताकि-झाँकि कए देख’ लागैत छथि त’ पता चलैत छनि जे सभक पाइ, आ नहि त’ बटुआ गायब भ’ गेल छनि। हुनका सबकेँ ई बात बुझिते देरी चोर, उचक्का, पॉकिट-मार आ भिख-मंगनी हँस’ लागैत छथि। बाकी सब गोटे हतबुद्धि भए टुकुर- टुकुर ताकिते रहि जाइत छथि]
भिखमंगनी : नंगटाक कोन डर चोर की उचक्का ?
जेम्हरहि तकै छी लागै अछि धक्का !
धक्का खा कए नाचब त’ नाचू ने !
खेल खेल हारि कए बाँचब त’ बाँचू ने !
[चोर-उचक्का–पॉकिट-मार, समवेत स्वर मे जेना धुन गाबि रहल होथि]
नंगटाक कोन डर चोर कि उचक्का !
आँखिएक सामने पलटल छक्का !
भिख-मंगनी : खेल–खेल हारि कए सबटा फक्का !
समवेत-स्वर : नंगटाक कोन डर चोर कि उचक्का ?
[कहैत चारू गोटे गोल-गोल घुर’ लागै छथि आ नाचि नाचि कए कहै छथि।]
सब गोटे : आब जायब, तब जायब, कत’ ओ कक्का ?
पॉकिट मे हाथ दी त’ सब किछु लक्खा !
नंगटाक कोन डर चोर कि उचक्का !
बीमा-बाबू : (चीत्कार करैत) हे थम्ह’ ! बंद कर’ ई तमाशा...
चोर : (जेना बीमा-बाबूक चारू दिसि सपना मे भासि रहल
होथि एहन भंगिमा मे) तमाशा नञि... हताशा....!
उचक्का : (ताहिना चलैत) हताशा नञि... निराशा !
पॉकिट-मार : [पॉकिट सँ छह-सातटा बटुआ बाहर क’ कए देखा –
देखा कए] ने हताशा आ ने निराशा, मात्र तमाशा...
ल’ लैह बाबू छह आना, हरेक बटुआ छह आना!
[कहैत एक–एकटा बटुआ बॉल जकाँ तकर मालिकक
दिसि फेंकैत छथि आ हुनका लोकनि मे तकरा
सबटाकेँ बटौर’ लेल हड़बड़ी मचि जाइत छनि। एहि
मौकाक फायदा उठबैत चोर–उचक्का-पॉकिटमार
आ भिख-मंगनी कतारक सब सँ आगाँ जा’ कए ठाढ
भ’ जाइत छथि।]
रद्दी-बला : [जकर कोनो नुकसान नहि भेल छल-ओ मात्र मस्ती क’ रहल छल आ घटनासँ भरपूर आनन्द ल’ रहल छल।] हे बाबू– भैया लोकनि ! एकर आनन्द नञि अछि कोनो जे “भूलल-भटकल कहुना क’ कए घुरि आयल अछि हमर बटुआ”। [कहैत दू डेग बढा’ कए नाचिओ लैत’ छथि।] ई जे बुझै छी जे अहाँक धन अहीं केँ घुरि आयल... से सबटा फूसि थिक !
बीमा-बाबू : (आश्चर्य होइत) आँय ? से की ?
बाजारी : (गरा सँ गरा मिला कए) सबटा फूसि ?
भद्र-व्यक्ति 1 : की कहै छी ?
भद्र-व्यक्ति 2 : माने बटुआ त’ भेटल, मुदा भीतर ढन–ढन !
रद्दी-बला : से हम कत’ कहलहुँ ? बटुओ अहींक आ पाइयो
छैहे! मुदा एखन ने बटुआक कोनो काज रहत’ आ
ने पाइयेक!
बीमा-बाबू : माने ?
रद्दी-बला : माने नञि बुझलियैक ? औ बाबू ! आयल छी सब
गोटे यमालय... ठाढ़ छी बन्द दरबज्जाक सामने...
कतार सँ... एक–दोसरा सँ जूझि रहल छी जे के
पहिल ठाम मे रहत आ के रहत तकर बाद...?
तखन ई पाइ आ बटुआक कोन काज ?
भद्र-व्यक्ति1 : सत्ये त’! भीतर गेलहुँ तखन त’ ई पाइ कोनो काज
मे नहि लागत !
बाजारी : आँय ?
भद्र-व्यक्ति2 : नहि बुझिलियैक ? दोसर देस मे जाइ छी त’ थोड़े
चलैत छैक अपन रुपैया ? (आन लोग सँ
सहमतिक अपेक्षा मे-) छै कि नञि ?
रमणी-मोहन : (जेना दीर्घ मौनता के तोड़ैत पहिल बेरि किछु ढंग
केर बात बाजि रहल छथि एहन भंगिमा मे... एहि
सँ पहिने ओ कखनहु प्रेमी-युगलक लग जाय
प्रेमिका केँ पियासल नजरि द’ रहल छलाह त’
कखनहु भिख-मंगनिये लग आबि आँखि सँ तकर
शरीर केँ जेना पीबि रहल छलाह...) अपन प्रेमिका
जखन अनकर बियाहल पत्नी बनि जाइत छथि
तखन तकरा सँ कोन लाभ ? (कहैत दीर्घ-श्वास
त्याग करैत छथि।)
बीमा-बाबू : (डाँटैत) हे...अहाँ चुप्प रहू! क’ रहल छी बात
रुपैयाक, आ ई कहै छथि रूप दय...!
रमणी-मोहन : हाय! हम त’ कहै छलहुँ रूपा दय! (भिख-मंगनी
रमणी-मोहन लग सटल चलि आबै छैक।)
भिख-मंगनी : हाय! के थिकी रूपा ?
रमणी-मोहन : “कानि-कानि प्रवक्ष्यामि रूपक्यानि रमणी च... !
बाजारी : माने ?
रमणी-मोहन : एकर अर्थ अनेक गंभीर होइत छैक... अहाँ सन
बाजारी नहि बूझत!
भिख-मंगनी : [लास्य करैत] हमरा बुझाउ ने!
[तावत भिख-मंगनीक भंगिमा देखि कने-कने बिहुँसैत’ पॉकिट–मार लग आबि जाइत अछि।]
भिख-मंगनी : [कपट क्रोधेँ] हँसै कियै छें ? हे... (कोरा सँ पुतलाकेँ
पॉकिट-मारकेँ थम्हबैत) हे पकड़ू त’ एकरा... (कहैत
रमणी-मोहन लग जा कए) औ मोहन जी! अहाँ की
ने कहलहुँ, एखनहु धरि भीतर मे एकटा छटपटी
मचल यै’! रमणी-धमनी कोन बात’ कहलहुँ ?
रमणी-मोहन : धूर मूर्ख! हम त’ करै छलहुँ शकुन्तलाक गप्प,
मन्दोदरीक व्यथा... तोँ की बुझबेँ ?
भिख-मंगनी : सबटा व्यथा केर गप बुझै छी हम... भीख मांगि-
मांगि खाइ छी, तकर माने ई थोड़े, जे ने हमर शरीर
अछि आ ने कोनो व्यथा... ?
रमणी-मोहन : धुत् तोरी ! अपन व्यथा–तथा छोड़, आ भीतर की
छैक, ताहि दय सोच ! (कहैत बंद दरबज्जा दिसि
देखबैत छथि-)
पॉकिट-मार : (अवाक् भ’ कए दरबज्जा दिसि देखैत) भीतर ? की
छइ भीतरमे... ?
रमणी-मोहन : (नृत्यक भंगिमा करैत ताल ठोकि- ठोकि कए) भीतर?
“धा–धिन–धिन्ना... भरल तमन्ना !
तेरे-केरे-धिन-ता... आब नञि चिन्ता !”
भिख-मंगनी : (आश्चर्य भए) माने ? की छैक ई ?
रमणी-मोहन : (गर्व सँ) ‘की’ नञि... ‘की’ नञि... ‘के’ बोल !
बोल- भीतर ‘के’ छथि ? के, के छथि?
पॉकिट-मार : के, के छथि?
रमणी-मोहन : एक बेरि अहि द्वारकेँ पार कयलेँ त’ भीतर भेटती
एक सँ एक सुर–नारी,उर्वशी–मेनका–रम्भा... (बाजैत- बाजैत जेना मुँहमे पानि आबि जाइत छनि--)
भिख-मंगनी : ईः! रंभा...मेनका... ! (मुँह दूसैत) मुँह-झरकी
सब... बज्जर खसौ सबटा पर!
रमणी-मोहन : (हँसैत) कोना खसतैक बज्जर ? बज्र त’ छनि देवराज
इन्द्र लग ! आ अप्सरा त’ सबटा छथि हुनकहि
नृत्यांगना।
[भिख-मंगनीक प्रतिक्रिया देखि कैक गोटे हँस’ लगैत छथि]
पॉकिट-मार : हे....एकटा बात हम कहि दैत छी – ई नहि बूझू जे
दरबज्जा खोलितहि आनंदे आनंद !
बाजारी : तखन ?
बीमा-बाबू : अहू ठाम छै अशांति, तोड़-फोड़, बाढ़ि आ सूखार ?
आ कि चारू दिसि छइ हरियर, अकाससँ झहरैत
खुशी केर लहर आ माटिसँ उगलैत सोना ?
पॉकिट-मार : किएक ? जँ अशांति, तोड़-फोड़ होइत त’ नीक... की
बूझै छी, एत्तहु अहाँ जीवन–बीमा चलाब’ चाहै छी की ?
चोर : (एतबा काल उचक्का सँ फुसुर-फुसुर क’ रहल
छल आ ओत्तहि, दरबज्जा लग ठाढ़ छल– एहि
बात पर हँसैत आगाँ आबि जाइत अछि) स्वर्गमे
जीवन-बीमा ? वाह ! ई त’ बड्ड नीक गप्प !
पॉकिट-मार : देवराज इंद्रक बज्र.. बोलू कतेक बोली लगबै छी?
उचक्का : पन्द्रह करोड़!
चोर : सोलह!
पॉकिट-मार : साढे-बाईस!
बीमा-बाबू : पच्चीस करोड़!
रमणी-मोहन : हे हौ! तोँ सब बताह भेलह ? स्वर्गक राजा केर बज्र,
तकर बीमा हेतैक एक सय करोड़ सँ कम मे ? [कतहु सँ एकटा स्टूलक जोगाड़ क’ कए ताहि पर चट दय ठाढ़ भ’ कए-]
पॉकिट-मार : बोलू, बोलू भाई-सब ! सौ करोड़ !
बीमा-बाबू : सौ करोड़ एक !
चोर : सौ करोड़ दू –
रमणी-मोहन : एक सौ दस !
भिख-मंगनी : सवा सौ करोड़ !
चोर : डेढ़सौ करोड़...
भिख-मंगनी : पचपन –
चोर : साठि –
भिख-मंगनी : एकसठि –
[दूनूक आँखि–मुँह पर ‘टेनशन’ क छाप स्पष्ट भ’ जाइत छैक। ]
चोर : (खौंझैत) एक सौ नब्बै...
[एतेक बड़का बोली पर भिख-मंगनी चुप भ’ जाइत अछि।]
पॉकिट-मार : त’ भाई-सब ! आब अंतिम घड़ी आबि गेल अछि –
190 एक, 190 दू, 190...
[ठहक्का पाड़ि कए हँस’ लगलाह बाजारी, दूनू भद्र व्यक्ति आ रद्दी-बला-]
पॉकिट-मार : की भेल ?
चोर : हँस्सीक मतलब ?
बाजारी : (हँसैते कहैत छथि) हौ बाबू ! एहन मजेदार मोल-
नीलामी हम कतहु नञि देखने छी !
भद्र-व्यक्ति 1 : एकटा चोर...
भद्र-व्यक्ति 2 : त’ दोसर भिख-मंगनी...
बाजारी : आ चलबै बला पॉकिट-मार...
[कहैत तीनू गोटे हँस’ लागै छथि]
बीमा-बाबू : त’ एहि मे कोन अचरज?
भद्र-व्यक्ति 1 : आ कोन चीजक बीमाक मोल लागि रहल अछि–
त’ बज्र केर !
भद्र-व्यक्ति 2 : बज्जर खसौ एहन नीलामी पर !
बाजारी : (गीत गाब’ लागै’ छथि)
चोर सिखाबय बीमा–महिमा,
पॉकिट-मारो करै बयान !
मार उचक्का झाड़ि लेलक अछि,
पाट कपाट त’ जय सियाराम !
दुनू भद्र-व्यक्ति : (एक्कहि संगे) जय सियाराम !
[पहिल खेप मे तीनू गोटे नाच’-गाब’ लागै छथि। तकर बाद धीरे-धीरे बीमा बाबू आ रद्दी-बला सेहो संग दैत छथि।]
बाजारी : कौआ बजबै हंसक बाजा
भद्र-व्यक्ति 1 : हंस गबै अछि मोरक गीत
भद्र-व्यक्ति 2 : गीत की गाओत ? छल बदनाम !
बाजारी : नाट-विराटल जय सियाराम !
समवेत : मार उचक्का झाड़ि लेलक अछि।
पाट-कपाटक जय सियाराम !
[तावत् नचैत नंदी-भृंगीक प्रवेश होइत छैक। दुनूक नृत्य छलनि शास्त्रीय तथा मुँहमे बोलो तबलेक-]
नंदी : घर-घर–घरणी
भृंगी : मर-झर जरनी
नंदी : डाहक छाँह मे
भृंगी : स्याह विशेष
नंदी : कपटक छट-फट
भृंगी : बगलक दल-दल
नंदी : हुलकि-दुलकि कए
भृंगी : भेल अवशेष !
दुनू गोटे : [एक्कहि संग गबैत-नचैत तरुआरि सँ चहुँदिसि
लड़ैत, अगणित मुदा अदृश्य योद्धाक गर काटैत- ]
चाम-चकित छी, भान-भ्रमित छी
बेरि-बेरि बदनाम कूपित छी
गड़-गड़ निगड़ ई हर-पर्वत पर
तीन लोक चहुँ धाम कथित छी
कपटक छट-फट त्रिकट विकट कट
नट जट लट-कय अट-पट संशय
नर-जर देहक बात निशेष !
डाहक छाँह मे स्याह विशेष !
[जखन गीत-नाद आ नृत्य समाप्त भ’ जाइत अछि तखन नंदी एकटा टूल पर ठाढ़ भ’ कए सब केँ संबोधित कर’ लागै छथि।]
नंदी : [सभक दृष्टि-आकर्षण करैत]
सुनू सुनू सभटा भाइ-बहीन! नीक जकाँ सुनि लिय’ आ जँ किछु जिज्ञासा हो त’ सेहो पूछि लिय’ [सब गोटे गोल भ’ कए ठाढ़ भ’ जाइत छथि।]
भृंगी : हम सब जे किछु कहब से अहि लेल कहब
जरूरी अछि, जे आब दरबज्जा खोलितहि ओहि पार जैबाक मौका भेटत सबकेँ। मुदा ई जानब जरूरी अछि जे ओहि पार अहाँ लेल की अछि प्रतीक्षा करैत! (बाजैत सभक दिसि देखि लैत छथि।) अहाँ सब जनै छी ,की छैक ओहि पार?
चोर : स्वर्ग!
पॉकिट-मार : नरक!
भिख-मंगनी : अकास!
रद्दी-बला : पाताल!
नंदी : ने क्यो पूरापूरी ठीके बाजल... आ ने क्यो गलते
बात कहल !
भृंगी : ई सबटा छैक ओहि पार– एक्कहि ठाम, एक्कहि
स्थान पर...
नंदी : आब ई त’ अहाँ सभक अपन-अपन कृतकर्मक फल
भेटबाक बात थिक... ककरा भागमे की अछि...
बाजारी : (टोकैत) से के कहत ?
नंदी : महाकाल!
भृंगी : ककरहु भेटत ढेर रास काज त’ ककरहु लेल रहत
कतेको स्पर्धा...! क्यो समय बीताओत नृत्य-गीत,
काव्य-कलाक सङे, आ क्यो एहि सबसँ दूर
रहत गंभीर शोध मे लागल !
नंदी : ककरहु लेल रहत पुष्प–शय्या...त’ ककरहु
एखनहुँ चलबाक अछि काँट पर दय... !
बीमा-बाबू : से कोना?
नंदी : देखू ! ई त’ अपन-अपन भाग्य जे एत’ अहाँ-लोकनिमे
बहुत कम्मे गोटे एहन छी जे संपूर्ण उमरि
जीबाक बाद तखन एत’ हाजिर भेल छी। क्यो बजार सँ घुरैत काल गाड़ी तर कुचलल गेल छी (बाजारी हाथ उठबैत आ कहैत “हम...हम...” ) त’ क्यो चोरि करै काल पकड़ा गेलहुँ आ गाम-घरक लोग पीटि-पीटि कए पठा देलक एत’! (चोर ई प्रसंगक आरंभ होइतहि ससरि कए पड़यबाक चेष्टा क’ रहल छल त’ ओकरा दू-तीन गोटे पकड़ि कए “हे ई थिक ...इयैह... !” आदि बजलाह) क्यो अतिरिक्त व्यस्तता आ काजक टेनशन मे अस्वस्थ भेल छलहुँ (दुनू भद्र व्यक्ति मात्र हाथ उठबैत छथि जेना स्कूली छात्र सब कक्षामे हाजिरी लगबैत अछि), त’ क्यो रेलक पटरी पर अपन अंतिम क्षण मे आबि पहुँचल छलहुँ (रद्दी बला आ भिख-मंगनी बाजल “जेना कि हम!” अथवा “हमरो त’ सैह भेल छल”। कतेको कारण भ’ सकैत छल।
[बाजैत बाजैत चारिटा मृत सैनिक मुइलो पर विचित्र जकाँ मार्च करैत करैत मंच पर आबि जाइत छथि।]
बीमा-बाबू : (चारू गोटे केँ देखबैत) आ ई सब ?
नंदी : समय सँ पहिनहि, कोनो ने कोनो सीमामे....
घुसपैठीक हाथेँ नहि त’ लड़ाई केर मैदानमे... !
मृत सैनिक : (समवेत स्वरेँ) लड़ाईक मैदानमे... !
बीमा-बाबू : बुझलहुँ ! मुदा...
नंदी : मुदा ई नहि बुझलहुँ जे बीमाक काजकेँ छोड़ि कए
अहाँ एत’ किएक आयल छी?
बीमा-बाबू : हम सब त’ सदिखन नव-नव मार्केटक खोजमे
कतहु पहुँचिये जाइ छी, एतहु तहिना बूझू... !
भृंगी : बुझलहुँ नहि...आब एतेक रास ने बीमा कंपनी आबि
गेल अछि जे ई बेचारे...
[तावत् नंदी-भृंगीक चारू कात जमा भेल भीड़ ओहि पार पाछाँ दिसि सँ एकटा खलबली जकाँ मचि गेल। पता चलल दुनू प्रेमी आपस मे झगड़ा क’ रहल छल। रास्ता बनाओल गेल त’ ओ दुनू सामने आबि गेल।]
नंदी : (जेना मध्यस्थता क’ रहल छथि) की बात थिक ?
हमरो सब केँ त’ बूझ’ दियह!
प्रेमिका : देखू ने... जखन दुनू गोटेक परिवार बिल्कुल मान’
लेल तैयार नञि छल हमरा दुनूक संबंध तखन...
प्रेमी : तखन मिलि कए विचार कैने छलहुँ जे संगहिसंग
जान द’ देब...
प्रेमिका : सैह भेल, मुदा….
नंदी : मुदा ?
प्रेमिका : मुदा आब ई कहि रहल छथि...हिनका घुरि जैबाक
छनि...
प्रेमी : हँ...हम चाहै छी एक बेर आर जीबाक प्रयास करी।
मुदा ई नहि घुर’ चाहै छथि।
प्रेमिका : हँ, हम नञि चाहै छी जे धुरि जाइ... !
रमणी-मोहन : (अगुआ कए प्रेमिका लग आबि कए) नञि जाय
चाहै छथि त’ रह दियौक ने... हम त’ छीहे ! (कहैत
आर आगाँ बढ़बाक प्रयास करैत’ छथि।)
भृंगी : धत् ! (रमणी-मोहन केँ तिरस्कार करैत) अहाँ हँटू
त’... ! आ चुप रहू !
नंदी : मुदा ई त’ अहाँ दुनू गोटे हमरा दुनू केँ धर्म-संकट
मे पहुँचा देलहुँ।
भृंगी : आ घुरबे कियै’ करब ?
प्रेमी : एक बेर आर प्रयास करी, जँ हमर दुनूक विवाहक
लेल ओ लोकनि राजी भ’ जाथि।
भृंगी : ओ– ई बात ?
नंदी : त’ एकर निदान त’ सहजेँ क’ सकै छी हम सब?
प्रेमिका : से कोना ?
भृंगी : किछुओ नहि...बस, छोट-छीन- ‘ऐक्सिडेंटे’ करबा
दिय आ ल’ आनू दुनू जोड़ी माय-बाप केँ
एतहि...यमालय मे...
प्रेमी : नहि-नहि !
प्रेमिका : से कोना भ’ सकै छइ ?
प्रेमी : हम सब नञि चाहब जे हमरा सभक लेल हुनको
लोकनिक प्राण हरल जाइन।
नंदी : तखन त’ एकहि टा उपाय भ’ सकैत अछि।
प्रेमी-प्रेमिका : (एक्कहि संगेँ) की ? कोन उपाय ?
भृंगी : इयैह...जे अहाँ दुनूक विवाह...
नंदी : एतहि क’ देल जाय...
[सब प्रसन्न भ’ जाइत छथि – स्पष्टतः सभक दुश्चिन्ता दूर भ’ जाइत छनि। प्रेमिका लजा’ जाइत छथि, प्रेमी सेहो प्रसन्न, मुदा कनेक शंकित सेहो-]
भृंगी : खाली इयैह सोच’ पड़त’ जे कन्यादान के करत...?
बाजारी : (आगाँ बढ़ि कए) आ हम त’ छी ने ! (कहैत
प्रेमिकाक माथ पर हाथ रखैत छथि; स्नेहक
आभास– प्रेमिका झुकि कए हुनक पैर धूबैत
छथि।)
भृंगी : बस आब दरकार खाली ढोल-पिपही आ बाजा–
गाजा... !
नंदी : सेहो भ’ जेतैक... !
[दुनू हाथ सँ तीन बेर ताली दैत छथि। एकटा कतार सँ ढोल–पिपही-बाजा बजौनिहार सब आबैत छथि आ बाजा-बजब’ लागै छथि। सबटा पात्र हुनके सभक पाछाँ-पाछाँ एकटा पंक्ति मे चलैत-नाचैत, आनन्द करैत बाहर चलि जाइत छथि।]
[मंच पर रहि जाइत छैक मात्र बंद विशाल स्वर्ग-द्वार ! स्पॉट-लाईट दरबज्जा पर पड़ैत अछि आ अन्हार भ’ कए प्रथम कल्लोलक समाप्तिक घोषणा करैत अछि।]
*****************
(क्रमश:)
(क्रमश:)
c)२००८. सर्वाधिकार लेखकाधीन आ’ जतय लेखकक नाम नहि अछि ततय संपादकाधीन।
विदेह (पाक्षिक) संपादक- गजेन्द्र ठाकुर। एतय प्रकाशित रचना सभक कॉपीराइट लेखक लोकनिक लगमे रहतन्हि, मात्र एकर प्रथम प्रकाशनक/ आर्काइवक/ अंग्रेजी-संस्कृत अनुवादक ई-प्रकाशन/ आर्काइवक अधिकार एहि ई पत्रिकाकेँ छैक। रचनाकार अपन मौलिक आऽ अप्रकाशित रचना (जकर मौलिकताक संपूर्ण उत्तरदायित्व लेखक गणक मध्य छन्हि) ggajendra@yahoo.co.in आकि ggajendra@videha.co.in केँ मेल अटैचमेण्टक रूपमेँ .doc, .docx आ’ .txt फॉर्मेटमे पठा सकैत छथि। रचनाक संग रचनाकार अपन संक्षिप्त परिचय आ’ अपन स्कैन कएल गेल फोटो पठेताह, से आशा करैत छी। रचनाक अंतमे टाइप रहय, जे ई रचना मौलिक अछि, आऽ पहिल प्रकाशनक हेतु विदेह (पाक्षिक) ई पत्रिकाकेँ देल जा रहल अछि। मेल प्राप्त होयबाक बाद यथासंभव शीघ्र ( सात दिनक भीतर) एकर प्रकाशनक अंकक सूचना देल जायत। एहि ई पत्रिकाकेँ श्रीमति लक्ष्मी ठाकुर द्वारा मासक 1 आ’ 15 तिथिकेँ ई प्रकाशित कएल जाइत अछि।
No comments:
Post a Comment
"विदेह" प्रथम मैथिली पाक्षिक ई पत्रिका http://www.videha.co.in/:-
सम्पादक/ लेखककेँ अपन रचनात्मक सुझाव आ टीका-टिप्पणीसँ अवगत कराऊ, जेना:-
1. रचना/ प्रस्तुतिमे की तथ्यगत कमी अछि:- (स्पष्ट करैत लिखू)|
2. रचना/ प्रस्तुतिमे की कोनो सम्पादकीय परिमार्जन आवश्यक अछि: (सङ्केत दिअ)|
3. रचना/ प्रस्तुतिमे की कोनो भाषागत, तकनीकी वा टंकन सम्बन्धी अस्पष्टता अछि: (निर्दिष्ट करू कतए-कतए आ कोन पाँतीमे वा कोन ठाम)|
4. रचना/ प्रस्तुतिमे की कोनो आर त्रुटि भेटल ।
5. रचना/ प्रस्तुतिपर अहाँक कोनो आर सुझाव ।
6. रचना/ प्रस्तुतिक उज्जवल पक्ष/ विशेषता|
7. रचना प्रस्तुतिक शास्त्रीय समीक्षा।
अपन टीका-टिप्पणीमे रचना आ रचनाकार/ प्रस्तुतकर्ताक नाम अवश्य लिखी, से आग्रह, जाहिसँ हुनका लोकनिकेँ त्वरित संदेश प्रेषण कएल जा सकय। अहाँ अपन सुझाव ई-पत्र द्वारा ggajendra@videha.com पर सेहो पठा सकैत छी।
"विदेह" मानुषिमिह संस्कृताम् :- मैथिली साहित्य आन्दोलनकेँ आगाँ बढ़ाऊ।- सम्पादक। http://www.videha.co.in/
पूर्वपीठिका : इंटरनेटपर मैथिलीक प्रारम्भ हम कएने रही 2000 ई. मे अपन भेल एक्सीडेंट केर बाद, याहू जियोसिटीजपर 2000-2001 मे ढेर रास साइट मैथिलीमे बनेलहुँ, मुदा ओ सभ फ्री साइट छल से किछु दिनमे अपने डिलीट भऽ जाइत छल। ५ जुलाई २००४ केँ बनाओल “भालसरिक गाछ” जे http://www.videha.com/ पर एखनो उपलब्ध अछि, मैथिलीक इंटरनेटपर प्रथम उपस्थितिक रूपमे अखनो विद्यमान अछि। फेर आएल “विदेह” प्रथम मैथिली पाक्षिक ई-पत्रिका http://www.videha.co.in/पर। “विदेह” देश-विदेशक मैथिलीभाषीक बीच विभिन्न कारणसँ लोकप्रिय भेल। “विदेह” मैथिलक लेल मैथिली साहित्यक नवीन आन्दोलनक प्रारम्भ कएने अछि। प्रिंट फॉर्ममे, ऑडियो-विजुअल आ सूचनाक सभटा नवीनतम तकनीक द्वारा साहित्यक आदान-प्रदानक लेखकसँ पाठक धरि करबामे हमरा सभ जुटल छी। नीक साहित्यकेँ सेहो सभ फॉरमपर प्रचार चाही, लोकसँ आ माटिसँ स्नेह चाही। “विदेह” एहि कुप्रचारकेँ तोड़ि देलक, जे मैथिलीमे लेखक आ पाठक एके छथि। कथा, महाकाव्य,नाटक, एकाङ्की आ उपन्यासक संग, कला-चित्रकला, संगीत, पाबनि-तिहार, मिथिलाक-तीर्थ,मिथिला-रत्न, मिथिलाक-खोज आ सामाजिक-आर्थिक-राजनैतिक समस्यापर सारगर्भित मनन। “विदेह” मे संस्कृत आ इंग्लिश कॉलम सेहो देल गेल, कारण ई ई-पत्रिका मैथिलक लेल अछि, मैथिली शिक्षाक प्रारम्भ कएल गेल संस्कृत शिक्षाक संग। रचना लेखन आ शोध-प्रबंधक संग पञ्जी आ मैथिली-इंग्लिश कोषक डेटाबेस देखिते-देखिते ठाढ़ भए गेल। इंटरनेट पर ई-प्रकाशित करबाक उद्देश्य छल एकटा एहन फॉरम केर स्थापना जाहिमे लेखक आ पाठकक बीच एकटा एहन माध्यम होए जे कतहुसँ चौबीसो घंटा आ सातो दिन उपलब्ध होअए। जाहिमे प्रकाशनक नियमितता होअए आ जाहिसँ वितरण केर समस्या आ भौगोलिक दूरीक अंत भऽ जाय। फेर सूचना-प्रौद्योगिकीक क्षेत्रमे क्रांतिक फलस्वरूप एकटा नव पाठक आ लेखक वर्गक हेतु, पुरान पाठक आ लेखकक संग, फॉरम प्रदान कएनाइ सेहो एकर उद्देश्य छ्ल। एहि हेतु दू टा काज भेल। नव अंकक संग पुरान अंक सेहो देल जा रहल अछि। विदेहक सभटा पुरान अंक pdf स्वरूपमे देवनागरी, मिथिलाक्षर आ ब्रेल, तीनू लिपिमे, डाउनलोड लेल उपलब्ध अछि आ जतए इंटरनेटक स्पीड कम छैक वा इंटरनेट महग छैक ओतहु ग्राहक बड्ड कम समयमे ‘विदेह’ केर पुरान अंकक फाइल डाउनलोड कए अपन कंप्युटरमे सुरक्षित राखि सकैत छथि आ अपना सुविधानुसारे एकरा पढ़ि सकैत छथि।
मुदा ई तँ मात्र प्रारम्भ अछि।
अपन टीका-टिप्पणी एतए पोस्ट करू वा अपन सुझाव ई-पत्र द्वारा ggajendra@videha.com पर पठाऊ।
'विदेह' २३२ म अंक १५ अगस्त २०१७ (वर्ष १० मास ११६ अंक २३२)
ऐ अंकमे अछि :- १. संपादकीय संदेश २. गद्य २.१. जगदीश प्रसाद मण्डलक दूटा लघु कथा कोढ़िया सरधुआ आ त्रिकालदर ्शी २.२. नन...
-
"भालसरिक गाछ" विदेह वर्ष-1 मास-1 अंक-1 संपादकीय एहि प्रथमांक केँ प्रस्तुत करैत हम हर्षित छी। एहि मे मिथिला पेंटिंग आ...
-
ऐ अंकमे अछि :- १. संपादकीय संदेश २. गद्य २.१. जगदीश प्रसाद मण्डलक दूटा लघु कथा कोढ़िया सरधुआ आ त्रिकालदर ्शी २.२. नन...
-
जयकान्त मिश्र आ मैथिली शब्दकोश मैथिलीक पुरोधा जयकान्त मिश्र (१९२२-२००९ ) क ३ फरबरी २००९ केँ सात बजे साँझमे निधन भऽ गेलन्हि। मैथिली साहित्...


text:
सवाल ई अछि जे कि अमिताभ बच्चन आओर अभिषेक बच्चन देश के नागरिक नहि छथिन्ह ? कि बांद्रा-वर्ली सी लिंक सिर्फ कांग्रेसक काज छल ? कि ओ पार्टी के कार्यक्रम छल जे दोसर के जनाए मना छल ? कि अर्थ ऑवर कार्यक्रम दिल्ली के मुख्यमंत्री शीला
दीक्षित जीक पर्सनल कार्यक्रम छलन्हि. अर्थ ऑवर के ब्रांड एंबेसडर होएतहुं अभिषेकक सभ बैनर पोस्टर हटा कs कांग्रेस देश के कोन संदेश देबय चाहैत अछि? कि कांग्रेस लोक के ई बताबय चाहैत अछि जो ओकर विरोध करला के बाद लोक के सामाजिक बहिष्कार के सामना करय पड़तन्हि.
कि मनमोहन सिंह जी सिर्फ कांग्रेस के प्रधानमंत्री छथिन्ह ? कि अशोक चव्हाण महाराष्ट्र मे सिर्फ कांग्रेसी लोक के मुख्यमंत्री छथिन्ह? कि शीला दीक्षित दिल्ली मे सिर्फ कांग्रेसी वोटर के मुख्यमंत्री छथीह ? अगर नहि तं फेर दोसर मतदाता... दोसर नागरिक के संग भेदभाव किएक ? अगर वो सार्वजनिक कार्यक्रम छल तं फेर अमिताभ बच्चन के संग अछूत जकां किएक व्यवहार कएल जा रहल अछि ? सोचय वाला सवाल ई अछि जे आई ई अमिताभ बच्चन जैसन मशहूर शख्स के संग भेल अछि काल्हि अहां... हमरा संग सेहो भs सकैत अछि ? अहां सभ के कि कहनाय अछि एहि विषय पर... जरूर बताएब.


text:
पटना। भूटान क चारि दिनक यात्रा पर गेल मुख्यमंत्री नीतीश कुमार यात्रा क दोसर दिन भूटान क राजा जिग्मे खेसर नामग्याल वांगचुक स भेंट केलथि आ भूटान क संग पर्यटक क संख्या बढेबा संबंधि करार केलथि। राजा मुख्यमंत्री कए बतेलाह जे कोना भूटान क लोक ग्रास नेशनल हैप्पीनेस स प्रभावित छथि। भूटान नरेश कहला जे इ अवधारणा बॉडी, स्पीच आ माइंड कए पूरा विकास स संबंधित अछि। एहि तीनू क अपन-अपन निहितार्थ अछि। बॉडी क मतलब स्वास्थ्य सेवा क विकास स अछि जखन कि स्पीच क अर्थ जनतांत्रिक मूल्यक विकास आ माइंड क मतलब शिक्षा सुविधा क विकास अछि। नीतीश सामान्यत कुर्ता पजामा धारण करैत छथि। मुदा नरेश क आवास पर मुख्यमंत्री सूट पहिर कए गेलाह। मुख्यमंत्री राजा कए हुनकर विवाह क बाद बिहार एबाक निमंत्रण देलथि। संगहि मुख्यमंत्री भूटान नरेश स बिहार क संस्कृति एक बुझबाक अनुरोध केलथि। राजा स भेंट केलाक बाद मुख्यमंत्री भूटान क आर्थिक मामलाक मंत्री लियोन पो खंडू यांगचुप स भेंट केलथि। भेंट क दौरान पनबिजली परियोजना स बिहार कए बिजली प्राप्त हेबा पर चर्चा भेल।
भूटान क पर्यटक क लेल परिवहन क व्यवस्था करबा मे बिहार पर्यटन विकास निगम आ रायल भूटान पर्यटन काउंसिल अपना मे एक-दोसर कए सहयोग करत। एहि संबंध मे पर्यटन विभाग क प्रधान सचिव दीपक कुमार भूटान क पर्यटन काउंसिल क संग करार केलथि अछि। दूनू संस्था पर्यटन कए बढ़ावा देबा लेल संयुक्त रूप स बाजार सेहो ताकत। थिंपू क तारायाने केंद्र मे सांझखन बिहारी कलाकार सांस्कृतिक कार्यक्रम सेहो प्रस्तुत केलथि।
मिथिलाक जट- जटिन, सीपिया नृत्य आओर शिव स्तुति आओर भोजपुरी झूमर प्रस्तुत कैल गेल। एहि दौरान प्रदर्शनी सेहो लगाउल गेल छल। प्रदर्शनी मे भारी भीड़ देखल गेल। थिंपू क पांच सितारा होटल ताज ताशी मे बिहारी व्यंजन क भोज छल। भोज मे बिहिया पूड़ी, लिट्टी-चोखा, जलेबी आओर रबड़ी सबहक पसंद बनल।
दिन भरि क व्यस्तता क बावजूद ओ बिहारी मूल क लोक सब स गप करबा लेल समय निकालबा मे कोनो कोताही नहि केलथि। ओ थिंपू मे प्रवासी बिहारी लोक स गप करि गदगद भ गेलाह। मुख्यमंत्री कए बताउल गेल जे भूटान मे पैघ संख्या मे बिहारी बसल छथि, जे भूटान क नव निर्माण मे पैघ भूमिका निभा रहल छथि। राजधानी थिंपू आ फुन शो लिंग मे बिहारी व्यवसायी क पैघ पैघ दुकान अछि। भूटान क शाही नाई सेहो बिहार क छथि।
बिहार आ भूटान मे पर्यटन कए बढाबा लेल समझौता
पटना। भूटान क चारि दिनक यात्रा पर गेल मुख्यमंत्री नीतीश कुमार यात्रा क दोसर दिन भूटान क राजा जिग्मे खेसर नामग्याल वांगचुक स भेंट केलथि आ भूटान क संग पर्यटक क संख्या बढेबा संबंधि करार केलथि। राजा मुख्यमंत्री कए बतेलाह जे कोना भूटान क लोक ग्रास नेशनल हैप्पीनेस स प्रभावित छथि। भूटान नरेश कहला जे इ अवधारणा बॉडी, स्पीच आ माइंड कए पूरा विकास स संबंधित अछि। एहि तीनू क अपन-अपन निहितार्थ अछि। बॉडी क मतलब स्वास्थ्य सेवा क विकास स अछि जखन कि स्पीच क अर्थ जनतांत्रिक मूल्यक विकास आ माइंड क मतलब शिक्षा सुविधा क विकास अछि। नीतीश सामान्यत कुर्ता पजामा धारण करैत छथि। मुदा नरेश क आवास पर मुख्यमंत्री सूट पहिर कए गेलाह। मुख्यमंत्री राजा कए हुनकर विवाह क बाद बिहार एबाक निमंत्रण देलथि। संगहि मुख्यमंत्री भूटान नरेश स बिहार क संस्कृति एक बुझबाक अनुरोध केलथि। राजा स भेंट केलाक बाद मुख्यमंत्री भूटान क आर्थिक मामलाक मंत्री लियोन पो खंडू यांगचुप स भेंट केलथि। भेंट क दौरान पनबिजली परियोजना स बिहार कए बिजली प्राप्त हेबा पर चर्चा भेल।


text:
३.६.१. डॉ. शेफालिका वर्मा २. प्रभात राय भट्ट
३.७.१. राम विलास साहु- नैनाक खेल
१.संस्कृति वर्मा, २. चन्दन झा
१
संस्कृति वर्मा
हमर देश
हम सब भारत केर संतान छी
जगमग धरतीक ख़ुशी महान छी
हिमालय पर्वत स निकलैत
गंगाक पावन धार छी
हमर भारत देश महान
सब से सुन्दर ,सब से प्यारा
हमर देश सब ठाम से न्यारा..
रंग रंग के फूल खिलल अछि
चलि रहल सुंदर सुखद समीर
जन जन के मोन में सत्य , शिव आ
सुन्दर क भाव भरल अछि ...
उत्तर में कश्मीर - फूल क घाटी
दक्षिण में कन्या कुमारी क
पैर छुवैत सागर अछि
रंग रंग क वेश भूषा में
एकताक सूत्र में बान्हल
ई हमर देश भारत अछि ........
२
चन्दन झा
पिता श्री मदन मोहन झा, बाबा- डॉ. उपेन्द्र नाथ झा, गाम- लोरिका, भाया-बेनीपट्टी (मधुबनी)
बीतल माघ फागुन आयल
बीतल माघ फागुन आयल
फूलसँ लहरैत खेत जगमगायल
जीवनमे रस भरि आयल
ढलैत ठंड तपैत धरती
सरसों अलसी राहरि गहूम
ऊघि-ऊघि सभ घर आनत
रोटी दुनू साँझ पकायत
काजल नैना पेट भरि खेती
फसल अछि नीक खाइ भरि कऽ
खेत न आइत जाइत कियो
आ करू मजदूरी जा हम
ओ सभक सभ घरपर रहता
नैना माइकेँ हम कहबनि
ओ रोज खेत पर आबथि
साथ लगा देबैन काजर नैनाकेँ
जे किछु बेशी धन लौती
चाहथि भगवन यदि तँ
अगहनमे पहुना औता
अबकी बेर बड़की बेटीक
हाथमे हरदि लगबायब
केथरी-कंबल साठ जे लेता
माघक रैना गुरगुर करता
२
संस्कृतिक विडंबना
संस्कृतिक विडंबनाक
जखन जखन अहसास होइए
एकटा प्रश्न बेर-बेर
हृदएमे तीर जकाँ चुभैए
हिंदी आ अंग्रेजीक बरसातमे
मैथिली भाषा मलिछोंह भऽ गेल
कोनबलाक कारण अपन
संस्कृति अनचोक्के हेरा गेल
की भेल एहन जे अपन
चन्दन गावर भय गेला
शब्दक असरि हेरा गेल
परिभाषा मलिछोंह सन भऽ गेल
कहा गेल ओ पत्थरक पता
चतुरताइ हवा भऽ गेल
की भेल एहन जे अपन
चन्दन गावर भऽ गेल
..
गंगेश गुंजन
राधा ३०म खेप
अखन धरि अहाँ पढ़ने रही...
..अपन एकान्ती जीवनक सीमित अनुभव यथार्थ
तकर संवेदनाक प्रवाह बनैछ, उद्यत करैत अछि मनुखक
एक वचन मनक बहु वचन समाज, समाजक बड़ विराट संसार प्रसारित करैत, बनबैत अपन कर्म
सप्रसंग !
आब आगाँ...
कोनो प्रसंग मे की क' जाइछ मनुष्य
कोनो प्रसंगें की भ' जाइछ मनुष्य
सेहो एकटा विचित्र प्रहेलिका थिक
देखबा मे जे यथार्थ बुझाइत अछि
बेशी काल से नितान्त अपूर्ण आ भ्रामक निकलैत अछि
तें तर्क निष्कर्ष प्रयत्न बड़ सार्थक
कम संदेहास्पद अधिक होइत अछि
ई सबटा मनुक्खेक द्वारा मनुक्खेक
होइत अछि एही दशा दिशा मे लोक
पर पीड़न सँ ल' आत्म पीड़नक रोगी बनि जाइत अछि
उपचारक उपहास कर' लागि जाइत अछि आ
दुःखक उपभोग कर' लगैत अछि। भोग नहि, उपभोग।
सात रंग सुन्दर सृष्टि कें एक रंग पीयर-पीयर आ
रुग्ण देख'-बूझ' आ कह' लगैत अछि, मनुक्ख नितांत अपन झीवन-भोगक आँखियें, भरि समाज
संसार कें देख' आ बूझ' लगैत अछि, अपन सैह नियति बना लैत अछि, सबटा ओहन यथार्थ जे
ओकरा अतिरिक्तो सौंसे समाजक लोकक किछु यथार्थ सेहो
होइत छैक-भ' सकैत छैक तकरा पर ध्यान देब तँ भिन्न
ओकर अस्तित्वे सँ अनभिज्ञ होइत चलि जाइत अछि
प्रति पल,दिन,मास वर्ष, आयु स्वयं अपना चतुर्दिक एकटा
रोगाह परिवेश निर्मित कर' लगैत अछि आ बाँचल अपन
समस्त जिजीविषा-ऊर्जा कें एहि बुद्धिये दिशा मे सक्रिय क' लैत अछि
मनुख्ख अपने विरुद्ध अपना चारू कात बन्धन बान्हि लैत अछि।
अपन गति, अपन सहज जीवन-प्रवाह कें अनेरेक अवरोधक
पहाड़ी चेखान सभक अपनहि निर्मित बाधा सब सँ कुंठित क' लैत अछि।
अपन से कुंठा अपन स्नेही,संबंधी, सौंसे समाज पर उगलैत रहैत अछि।
जत'-जत'सृजन छैक ओत' ओत' संहारक ब्यौंत-वातावरण बनब' लगैत अछि।
अपन, नितांत अपन कुंठाक माहुर -मनें ओ अपना अतिरिक्त सभकें कलुषित,
जीवन विरोधी आ अमानुष बुझबाक तदनुरूपे आचरण करबाक
एकटा दुःस्वभाव बना लैत अछि,
सबकें व्यर्थ ,बाहरी लोक बना देबाक अपनहि सक्रिय मनोदशा मे,
अपनहि असकर एकान्त तथा दयनीय बनि क' रहि जाइछ,
से ओकरा बुझबा मे अबैत नहिं छैक। नहि बुझबा मे अबैत छैक जे
ओ भ' चुकल अछि -रोगी, मनोरोगी !
देह-रोग सँ बहुत बेशी, बहुत गंभीर मनोरोग...'
-' तँ कि हम मनोरोगी भ' गेलौंहें, हम ?'
अकस्मात् राधाक प्राण चौंकल। स्वयं के पूछ' लागल यैह टा प्रश्न !
गुंजित-अनुगुंजित-प्रति गुंजित...
बड़ आर्त स्मरण कएलनि- ' हे कृष्ण'
किछु नहि हएत, कृष्ण कें बजौलहु सँ हएत नहि किछु,
आने जेकाँ हुनको छनि आब कम्मे फुरसति
बहुत रास छनि कपार पर काज, उत्तर दायित्वक पैघ संसार
हुनको आखिर चाहियनि अपन काज-कर्तव्य सँ अवकाश
हुनको संसार मे बहुत किछु घटित भ' रहलनिहें न'व
हुनको मोनक स्थिति आब नहि छनि स्वाधीन, ने छनि
किछुओ नितांत मनमौजी-अपनहि सुखक संग रहब संभव नहि छनि हुनको लेल
ओहो अपना प्रकार सँ फिफियाइत रहैत छथि,
छुच्छ गाय चरायब आ बँसुरी बजायब नहि रहि गेलनिहें हुनक एकमात्र काज।
माखन चोरायब भ' रहल छनि दुर्घट !
गाम मे कम दूध देब' लगलैक अछि सभ घरक गाय,
दुब्बर भ' रहलैए नेरू-बाछी,
गायक हुकड़ब नहि रहलै आब असंभव,
भ' रहल छैक आइ काल्हि बेसी काल ।
सुन्नर कोमल गुड़कुनियाँ लैत नेरू पर्यन्त भ' रहलैक अकाल काल कवलित
अपना मायेक सोझाँ देखैत गाय माय होइछ मनुक्ख नहि, मनुक्कक माय कें पर्यन्त यद्यपि सह' पड़ि रहलैक अछि-संतान शोक !
चर-चाँचर सभक हरियरी जानि नहि कोन अदृश्य महापशु अन्हरिया,
चरि क' चलि गेलय केकरो नहि ज्ञात।
सौंसे फाटल शुष्क माटिक धरती पर पीयर-पीयर सुखएल खुट्टी-खुट्टी
चलैत पएर सभक तरबा मे गड़ैत
जे यमुना अपना कंठ धरि ऊपर आबि क' द' देत छलीह समय-समय पर हुलकी,
स्वयं दूबरि गता, स्थिर भेलि स्तब्ध छथि।
धार-कातक सघन रंग लता-वृक्ष ? केहन भेल श्रीहीन तट !
स्तब्धे अछि बेसी बस्तु। मथुराक बेशी घटना स्थल, लोक
लोकक आचार-व्यवहार स्तब्ध' ।
कोनो परोक्ष बोझक त'र प्रतिपल दबायल जाइत ..
ककरो नहि भ' पाबि रहलैये अंटकर एकर कोनो अनुमान।
अपना-अपना घर मे सब क्षुब्ध बैसल। हेराएल छैक ज्ञान !
पूछ' चाहैत अछि सब एक दोसरा कें मुदा पड़ितहि ओकर आकृति अपना सोझाँ,
बदलि जाइत अछि लोकक मन ओकर उदासीक ध्यान
भम पड़ैत अछि मोन,मोनक उदासी सँ भरल सब दलान
कृष्ण एही सब मे छथि ओझरायल करैत आवश्यक अनुसंधान
कृष्ण छथि किन्तु अन्यथा सेहो हरन-फिरीसान जेना साँस कोनो आन देह ल' रहल हो अन्त'
जेना देह कोनो आन नाक सँ घिचि रहल हो साँस
जेना देह हो कतहु, क्रिया आ स्पंदन होइत हो कतहु अन्त'
जेना राधा छथि अपना आँगन एकान्त मे कृष्ण अपना कर्म, क्रिया-कलापक संसार मे अपस्यांत
होइत परस्पर एक दोसरा सन करैत क्रिया अप्पन-अप्पन
काज कतहु कारण कतहु ओतहु सेह, सैह एतहु
ककरा लेल के अछि विकल-बचैन
ककरा लेल ककरा ननहि अबैत छैक कतेक दिन सँ चैन निर्णय करब अछि असंभव।
एना किएक एहि समय मे बेसी रास बात जे,
नितांत छल सहज संभव, भ' गेलय निठ्ठाहे असंभव,
हाथ सँ बाहर, बेहाथ !
स्थिति यैह यैह स्थिति दू टा पीठ दू टा विरुद्ध
बेशी किछु विरुद्ध किएक भ' रहलय एहि युगक बेसी विषय
भाव आ वस्तु एना विरुद्ध...
जगदीश प्रसाद मण्डल-
कविता/ गीत
मधुमाछी
पुष्प रस पीब मधुमाछी
मधुर चालि चलए मधुमास
मोहि-मोहि रस बना मधु
बिलहए उपकारक आश
माछी रहितौ तान मारि-मारि
गबैत जिनगीक गीत
वायु सदृश्य गंध पसारि
बनैत सबहक हित
डंक रहितौ डंकिनी नै
जोगा मधु मधुरानी
सबहक सिनेह पाबि राति-दिन
महतानि बनि कहबए रानी
महलक बीच संग-संग
बाँटि काज चलबए दरवार
जे जेहेन से तेहेन करि
पबैत स-मान परिवार
उपैत धन जोगा-जोगा
महल बीच सजबए रानी
सबहक सभ छी सभ छी एक
मुस्की दए-दए सुनबए रानी
कियो उपैत, करैत कियो रक्षा
कियो पसारए परिवार
एक सुत्र संचालित भऽ
हँसैत-बजैत वारम्वार
अजगुत मोहनि छाती सजा
सृजति नाजूक परिवार
हराएल-ढराएल बाजि-बाजि
नित सजबए राज-दरवार
तियाग-तपस्या समेत बीछ
जोगबए मान-सम्मान
जे लेलौं से देने जाइ छी
नै कहब िकयो बइमान
की लए एलौं की लऽ जाएब
जानए जागल नैनि
घर नै सजने बनबै केना
सजल घरक गिरथानि
आबो सुनू, सुनू आबो
छाती फाड़ि कहै छी
अपने केलहा छी भागी
सदएसँ सुनै छी
पौरूष पाबि पूजू विवेक
लाज जेकर जेबर छी
डेगे-डेग सम बना चालि
दिन-राति सजबै छी
जे जे छी से से सएह छी
परखु अपन-अपन सीमा
ककरो मनमे ई नै उठए
भसिया गेल बालुक सीमा
कालक टूकड़ी सभकेँ भेटल
अपन-अपन छी रक्षक
कलंकक मोटरी बान्हि जुनि
हँसाउ नाओं बनि भक्षक
देव कतए दानव अछि कतए
दुनियाँक सभ लीला छी
बेमत भऽ इन्द्रिय घोड़ा
दानव देव बनै छी।
(श्री गजेन्द्र ठाकुर जीकेँ सादर समर्पित....।)
२
श्री नागेन्द्र कुमार झा जीकेँ समर्पित-
भुताहि गाछी
बीया उगि अकुर-अकुर
बढ़ैत बनि बनल गाछ
पुरूष संग पौरूष पाबि
बनाओल जिनगीक आस।
सोन्हि सिर सन्हिया धरतीमे
उठा पाएर सुन-सान अकास
संगी सजि चलि दुओ संगे
बैस गेल धरती ओ अकास।
डेगे-डेगे डगर निरमा
नै जेकर ओर-छोर
तृप्त चित्त बैस सरोवर
मढ़ै-गढ़ै साँझ-भोर।
घाट पहुँच देख तुलसी
अनन्त सरोवर झील
उमरि-घुमरि गाबै वसन्त
हुलसि-हुलसि भऽ तुलि।
अश्रु ओस सजि अनन्त कमल
लगबै भोम्हरा छाती
विष-अमृतक सेज सजा
प्रेम पसारि दिन-राति।
बाँसक घर देख भोम्हरा
भोमहैर बनाओल माटि मुसरी
ढहि डगर हुच्ची बनिते
संग नचए लगल टुसरी।
अपन सुख सिरजैले
उजाड़ि-उजाड़ि दोसरकेँ
वंश उजाड़न भेल बनौनिहार
क्षण-पल मेटबै दोसराकेँ।
हुच्ची खसि हिया हारि
लगल तियागए जान-परान
एका-एकी मेटए लागल
हँसैत-खेलैत खनदान।
पावसक परसाद पबए
हँसि-हँसि आबए भूत
पाबि परसाद पौरूख जगिते
बनि बदलि यमदूत।
मिल सभ यमदूत निरमा
जौ-तिल चढ़बए यमराज
साटि-साटि सहे-सहे
नैयायिक बनाओल धर्मराज।
अकास-पतालक बीच रचि
जिनगी-मृत्युक संसार
स्वर्ग-नरकक बीच बाँटि
लीला शुरू भेल अपरमपार।
नि:सहाय निरीह धरतीकेँ
बनाअोल भोगक चास
तामि-कोड़ि परती-पराँत
ऊँचगर बनाओल डीह-बास।
जामुन चढ़ि यमदूत हँसए
बना बास देवी फुलवारी
जीन पसरि धरती चुमए
भूत लपैक बीट बँसवारी।
देख दशा गाछी-विरछीक
लगौनिहार भऽ गेल बताह
होइबला कहाँ होइ छै
कानि-कुहरि भरए आह।
अबोध कुहरि बोध कुहरि
कुहरि भरए आहि
सिहरि-सिहरि सिसकै विवेक
बनि गेल गाछी भुताहि।
भूतक डर ककरा ने होइ छै
बूढ़ हुअ आकि जुआन
मुदा भूत तँ भूते छी
जिन्दा रखैत सदति धियान। राजेश मोहन झा 'गुंजन'
मुस्की रहल उदासे
डोलि पत्ता, छिती-तित्ती चाेरि आर नुकैआ
सिखलौं ककरहा देखिते भेलौं दूसरा पासे
छलौं लड़कपनमे खेलैत बचपनमे
की जानी ने की भ' गेल मुस्की रहल उदासे।
दिन कटै छल साग तोड़ैमे
राति बिताबी मायक कोरमे
मुँहक लाली पीयर भ' गेल
सीताक जीवन जकाँ वनबासे।
आठ बयसमे मॉग भराएल
कन्यादानक अर्थ नै बुझलाैं
तैयो देव नै देखला लाली
चान बिनु जेना अकाशे।
झहफल सन प्रभात बनल छी
बैशाखक पत्रहीन गाछ बनल छी
नै देखलौं सिनेही वसंतकेँ
नोरक पारण जेना उपासे।
अपन वेदना कहू ककरासँ?
दुष्ट समाजक रीति घेरने अछि
जड़ल भाग्य पजड़ल अछि जीवन
सुक्खल कली बिनु रवि-प्रकाशे।
अपरोजक आ डाइन कहाबी
कछमछ जीवन डगराक बैगन
विधाता हमरा अपन संग लगाबथु
देह निष्प्राण मुदा संग अछि सांसे।
गंगेश गुंजन
गीत
१
दुर दुर छीया छीया छीया
अपना घर मे पैसारी क’ गेलय एक अनठीया
आन कोनो नहि बात लाभ कामनाक कारण
ध्ुरखुर पर बाड़ल जाइए अनकर माटिक दीया
स्नेह प्रेम सौहार्द्र लगा देलौंहें सबकिछु भरना
देखब बेचि घरारी एक दिन खेत-पथारो सबटा
प्रेमक मार्ग कांट कुश उपजल खद्ध-खुद्ध्ी
लतखुर्दनि संबंध् स्वकीया अभिनन्दित परकीया
पिफरीशान छथि बेशी अपनहि स्वजन लोक सं
पूछि-पूछि हलकान कहू जे-स्नेह काहे को कीया
आब समाजक रुचि रुझान अपने दोसर दिसि
तुच्छ बात पर झगड़ा-झंझटि कतेक हो तसपफीया
तें हमरे नहि चित्त गंुजनोक आंदोलित छनि
प्रति पल मन विरुद्ध् युग मे जरैत रहै छनि हीयक
२
१. डॉ. शेफालिका वर्मा २. प्रभात राय भट्ट
अहांक बात तं अहां जानी
अनेरे भेल हमर बदनामी
ओना तं चुप रहबाक सप्पत छल
बीत जाय किछु दःुख मे नहि कानी
से निबाहल नहि तें ई दुनिया
गढै़ये नित्य नवे नब कहानी
जे भेल-भेल तमाशा एक रतीक
रागा रागी तं ऐपर नै ठानी
तंग बड़ हाथ मोन विकल अहुंक
बजार नित्य महग भेल की आनी
तैयो अनुरोध् अहांक दोखी हम
वचन रहय ने ठोढ़ पर आनी
१.
डॉ शेफालिका वर्मा
हम आबि रहल छी.. ........
माँ !
अहाँ किएक कानि रहल छी
कोन सोच में डूबल छी
शक्ति रहितो अशक्त बनल छी
हम सबटा जनैत छी
सबटा बूझैत छी .................
अहाँ स्वयं के मेटी
आन के बनव चाहलों
लोक बनैत रहल ,अहाँ मिटैत रहलों
ई की अहाँक त्याग नै थीक माँ ?
------हम चौंकी उठलों ..अहाँ के छी
कत स बाजि रहल छी ??
माँ - हम अहांक कोखि में छी
अहाँ हमरा नहि चिन्हलों..
हम अहींक गर्भ स बाजि रहल छी
अहाँ चोंकि किएक गेलों
अहींक तं प्रतिकृति छी हम \
हमर दादा दादी स डरा गेलों माँ
फेर बेटिय भेल के दंस स तिलमिला गेलों
घाह घाह भेल अहांक अंतर
हम देखने छी ...किन्तु,
अहाँ हमरा नष्ट नहि करब माँ
हम अहांक हिस्सा छी
अहांक अपूर्ण कामनाक पूर्णता छी
हम जनैत छी
हमर माँ नै कान्तिह
बाबु उदास नै हेताह
एखनही त एकटा माय बाबु
अपन विकलांग बेटी के योग्य बना देलनि
बेटी की होयत छैक जमाना के देखा देलनि
अहांक विहुँसैत चेहरा हमर ताकत बनत
हम आबि रहल छी माँ
अहाँ जत जत हारलों
अपन आन में उन जकां ओझरेलों
हम ओते ओते जीती के देखा देब
सबटा सम्बन्ध सोझरा लेब
हम आबि रहल छी माँ ....................
२
ठप्पा
अहांक गाम कते अछ
प्रश्न सुनतही अकचका गेलों हम
कनिक काल सोचैत ---
हमर गाम ??
उयेह ने जाहि ठाम अपन घर होयत छैक ?
हं हं उयेह घर ,उयेह गाम !
हमरा ते दू टा गाम अछ ..
एकटा जते से हम आयल छी
दोसर हम जते एलहुं अछ
मुदा, एहि में हमर कोन अछ
हम नै बूझैत छी जते स हम एलों
ओते स सनेस बारि द हमरा विदा
क देल गेल 'जाह अपन घर बेटी'
जाहि ठाम आयल छी ओहिठाम सब
सनेस बारी बिल्हल गेल
'कनियाक गाम से आयल छैक'
हम की जाने गेलों हमर गाम कोन थीक
हमरा नाम पर ते कत्तो किछ नै
भरल पुरल घर में हमर अस्तित्व किछ नै
बस 'फलना गामवाली' बनि रही गेलों
जाहि ठाम स आयल छलों
ओहि गामक ठप्पा बनल रही गेलों............
२
प्रभात राय भट्ट, ग्राम: धिरापुर - २, जिल्ला महोतरी ,अंचल जनकपुरधाम, नेपाल
पिता :-श्री गंगेस्वर राय (शिक्षक ) माता :-श्रीमती गायत्री देवी (समाज सेविका ), शिक्षा :-आई .ए., भूतपूर्व पेशा :- नेपाल ट्राफिक प्रहरी , वर्तमान पेशा :आर्म्ड फ़ोर्स (अमेरिकन राजदुतावास ,साउदी अरबिया )
कुमारी धिया
सुनु सुनु यौ मिथिलावासी आऔर मिथिलाक बाबु भैया !!
संगी सखी सभक भेलई ब्याह, हमर होतई कहिया !!
तिस वरखक भेली हम, मुदा अखनो रहिगेली कुमारी धिया !!
हमरा लेल नए छाई संसार में, एक चुटकी सिंदुरक किया !!
रोज रोज हम सपना देखैत छि, डोली कहार ल्या क ऐलैथ पिया !!
आईख खुलैय सपना टूटईय, जोर जोर स: फटईय हमर हीया !!
गामे गाम हमर बाबा घुमैय,ल्याक हाथ में माथक पगरी !!
कतहु वर नए भेटैय,की विन पुरुख के छई यी मिथिला नगरी ?!!
बेट्टावाला केर चाहि पाँच दश लाख टाका आ गाड़ी सफारी !!
तिनचाईर लाख टाका ऊपरस:जौ चाहैछी जे ओझा करे नोकरी सरकारी !!
अन्न धन्न गहना गुरिया एतेक चाही जे भईरजाई हुनक भखारी !!
बेट्टीवाला दहेज़ में सबकुछ लुटा क अपने भजाईत अछि भिखारी !!
बाबा हमर खेत खलिहान बेच देलन आ बेच रहल छैथ अपन घरारी !!
अहि कहू यौ मिथिलावासी आऔर मिथिलाक बाबु भैया !!
कतय स:देथिन बाबा हमर दहेज़ में एतेक रुपैया !!
बालविबाह
हम नए ब्याह करब यौ बाबा वालीउमरिया मे !!
पढ़ लिख खेल कूद दिय,हमरा अपन संग्तुरिया मे !!
--निक घर वर भेटल छौ,दहेज सेहो कमे मंगैछौ !!
आगुम की हेतै से नए मालूम,ब्याह करहीटा परतौ !!
ब्याह करहीटा परतौ गे बेट्टी.........................!!
--हम चौदह वरखक कन्याकुमारी अहाक राजदुलारी !!
मुदा दूल्हा छैथ विदुर आ पाकल हुनक केस दाढ़ी !!
हम नए ब्याह करब यौ बाबा वालिउमरिया मे २ !!
--दूल्हा विदुर भेलई तईस: की धन सम्पति अपार छई !!
भेटतौ नए कतौ एहन घर वर दूल्हा सेहो रोजगार छई !!
--रुईक जाऊ रुईक जाऊ बाबा यौ हमरा पैघ होब दिय !!
पैढ़लिख क हमरो कोनो सरकारी नोकरी करदिय !!
बेट्टावाला अहाक दरवाजा पर अओता !!
कहता अहाक बेट्टी स:हम अपन बेट्टा क ब्याह करब !!
अहा कहब नै नै अखन हम बेट्टी क ब्याह नए करब !!
फुइक फुइक क चाय पीयब ,अहू किछ शान धरब !!
हम नए ब्याह करब यौ बाबा वालिउमरिया मे !!
--एक लाख टका के बात कहले तू भगेले सयान गे !!
बेट्टी क भविष्य नए सोचलौ,हमही छलौ नादान गे !!
बेट्टी क ब्याह कोना हयात सतौने छल हमरा दहेज़ क डर !!
बाल विबाह करबई छलौ,खोईज लेलौ बुढ्बा वर !!
नए ब्याह करबौ गे बेट्टी तोहर वालिउमरिया मे !!
पढ़ लिख खेलकूद तू अपन संगतुरिया मे !!
आहा जे नई भेटतौ त जिनगी रहित हमर उदास !!
सागर पास होइतो मे बुझैत नई हमर मोनक प्यास !!
अहि स पूरा भेल हमर जिनगी केर सबटा आस !!
नजैर मे रखु की करेजा मे राखु अहि छी हमर भगवान !!
उज्जरल पुज्जरल हमर जिनगी मे आहा एलौ !!
रंग विरंग क ख़ुशी केर फूल खिलेलौं !!
की हम भेलू अहाक प्रेम पुजारी ,अहा हमर भगवान यौ !!
मुर्झायल फूल छलौ हम ,अहि स खिलल हमर प्रेमक बगिया !!
बालविधवा हम अबोध छलौ ,समाज केर पैरक धुल !!
उठैलौ अहा हमरा करेजा स लगैलौ, बैनगेली हम फूल !!
पतझर छलौ भेल हम,सिच सिच क अहा लौटेलौ हरियाली !!
अनाथ अबला नारी के अपनैलौ आ बनेलौ अपन घरवाली
अहि स यी हमर जिनगी बनल सुन्दर सफल सलोना !!
गोद मे हमर सूरज खेलैय,अहा बनलौ बौआक खेलौना !!
हमर उज्जरल पुज्जरल जिनगी मे अहा येलौ !!
रंग विरंग क ख़ुशी केर फूल खिलेलौ,ख़ुशी स हमर आँचल भरलौं !!
हमर मन उपवन मे अहि बास करैत छी, अहि केर हम पूजित छी !!
ई अछि हमर परिचयरुपी कविता,
ई अछि हमर प्रेमपरागक सरिता,
धन्य धन्य अछि भाग्य हमर,
जन्म लेलौ हम मिथिलाधाम मे,
बास अछी हमर पावनभूमि धिरापुर गाम मे,
स्वर्ग स सुन्दर आनन्द बरसैय,अई मिथिलाधम मे,
धिरापुर केर धिरेस्वरमहादेव छैथ बड़ ओढरदानी,
हम बालक प्रभात अबोध अज्ञानी,
पिता गंगेस्वर छैथ ईश्वर के स्वरूप ,
माता गायत्री ममता स भरल देवीक रुप,
भातृत्व प्रेमक प्रतिक प्रकाश प्रभात प्रविन,
सब भाई मे अछी आदर सत्कार स्वाभिमान नबिन,
सुन्दर सरल सुशिल शालीन बहिन आशा,
धन्य धन्य अछि भाग्य हमर पुरा भेल अभिलाषा ,
भौजी सद्खन ममता स भरल स्नेह बर्सबैय,
भावो भावनात्मक बत्सल स्नेह बच्चा सब मे बटैय,
हमर मन उप्वनमे बास करैय चन्द्रबदन पत्नी पुनम,
सोन स सुन्दर सरल शुशिल बेट्टी अछी स्वर्णिम,
सत्यमार्गी संतान तेज्स्व्बी बेट्टा अछी सत्यम ,
धन्य धन्य अछि भाग्य हमर जन्म लेलौ मिथिलाधाममे
गीत स्वतंत्रताक
सुनु सुनु ययो बाबु भैया ,
नींद स तू जगबा कहिया ,
भूखे पेट पेटकुनिया देला स
नई चलत आब कम हौ
कालरात्री के भेलई अस्त ,
उठह उठह कर दुसमन के पस्त ,
आइधैर तोरा पर शासन केलक ,
आब कतय दिन रहबा गुलाम हौ,
भेलई परिवर्तन बदैल गेलई दुनियाँ,
मधेस अखनो रहिगेलई शासक केर कनियाँ,
हसैछ दुसमन दैछ ललकार ,
उठह उठह दुष्ट शासक के करः प्रतिकार ,
मग्लाह स त भूख गरीबी रोग शोक देलकह ,
आब छिनक ला ला अपन अधिकार हौ ,
अखनो नई जगबा त जिनगी हेतह बेकार हौ ,
बेसी सुत्बा त अम्लपित बैढ़ जेताह ,
बिस्फोट भक्ह प्राण निकैइल जेताह ,
उठह उठह करः अपन प्राण क रक्षा ,
सिखह तू मान-स्वाभिमान क शिक्षा ,
प्राण तोहर मधेस माई मे ,
मान-स्वाभिमान छह तोहर स्वतंत्रता मे ,
बन्धकी परल छह तोहर मधेस माई,
उठह उठह हों बाबु भाई ,
मधेस माई केर मुक्ति दिलाब ,
सुन्दर शांत विकाशील मधेस बनाब ,
कालरात्री केर भेलई अस्त ,
उठह उठह करः दुसमन केर पस्त
संग्राम संग्राम ई अछि मधेस मुक्ति केर महासंग्राम !!
विना हक हित अधिकार पौने हम नए लेब आब विश्राम !!
अईधैर हम सहित गेलौ दुस्त शासक केर अन्याय !!
मुदा आब नई हम सहब लक हम रहब अपन न्याय !!
निरंकुश शासक शासन करईय घर मे हमरा घुईस !!
मेहनत मजदूरी हम करैतछी, खून पसीना ललक हमार चुईस !!
अढाईसय वरखक बाद आई भेलई मधेस मे भोर हौ !!
गाऊ गाऊ गली गली मे आजादी क नारा लागल छै जोर हौ !!
निरंकुश शासक कहैया हम छी बड़ा बलबंत !!
मुदा आई हेतई दुष्ट निरंकुश शासक केरअंत !!
संग्राम संग्राम यी अछि मधेस मुक्ति केर महासंग्राम !!
विना हक हित अधिकार पौने आब नई हम लेब विश्राम !!
अईधैर हम सहैत गेलौ उ बुझलक हमरा कांतर !!
तन मन धन सब कब्जा कौलक हमरा बुझलक बांतर !!
आब हम मांगब नई छीन क लेब अपन अधिकार हौ !!
उतैर गेलौ हम रणभूमि मे करैला दुष्ट शासक केर प्रतिकार हौ !!
मेची स महाकाली चुरेभावर स तराई,समग्र भूमि अछि मधेस माई !!
हिन्दू मुश्लिम यादव ब्राम्हिन थारू सतार संथाल हम सब एक भाई !!
जातपात कोनो नई हमर हम सब छी एक मधेसी हौ !!
अपन भाषा भेष संस्कृति नया संविधान मे हम करब समावेशी हौ !!
हम रहैत छी परदेश मुदा प्रेम अछि अपने देश स:!!
हम छी पावनभूमि मिथिलाधाम मधेस स:!!
लिखैत छी चिठ्ठी अपन ब्याथ केर नैनक नोर स:!!
मोनक बात चिठ्ठी मे लिखैत छी मुदा बाईज नई सकैत छी ठोर स:!!
लिखैत छी अपन दुःख क पाती,रहैत छी कोना परदेश मे !!
अईब केर परदेश हम फैस गेलौ बड़का क्लेश मे !!
माए केर ममता भौजी केर स्नेह बिसरल नई जाईय !!
साथी संगी खेत खलिहान हमरा बड मोन परईय !!
माथ जौ दुखैत हमर माए लग मे अब्थिन !!
की भेल हमर सोना बेट्टा के कहिक माथ मालिश करथिन !!
बोखार जौ लागैत हमरा भौजी बौआ बौआ करैत लग अब्थिन !!
दुधक पट्टी माथ पर रख्थिन आ दबाई ला क हमरा खुअब्थिन !!
मुदा अ इ परदेश मे धर्ती गगन चंदा सूरज सब लगईय अनचिन्हार !!
बड अजगुत लगैय हमरा देख क ऐठामक दूरब्यबहार !!
मानब्ता नामक छीज नई छई इन्शान बनल अछि इंजिन !!
अठारह घंटा काम कर्बैय मालिक बुझैय हमरा मशीन !!
जान जी लगाक केलौ काम दू चैरगो रोग हमरा भेटल इनाम !!
नई सकैत छी त आब कामचोर कहिक हमरा केलक बदनाम !!
लिखैत छी कथा अपन ब्यथा केर बुझाब आहा सब बिशेष मे !!
नून रोटी खैहा भैया अपने देश मे ,जैइहा नई परदेश मे !!
मिथिलाधाम...
स्वर्ग स: सुन्दर अछी हमार मिथिलाधम !!
ऋषि मुनि तपस्वी आर माँ जानकी जन्म लेलैथ अहि ठाम !!
ज्ञानभूमि तपोभूमि आर स्वर्गभूमि अछी हमर जनकपुरधाम !!
गौतम कणाद मन्दन भारतीसुशिला यी अछी मिथिलांचल के गरिमा !!
युगो युग गुनगान होइत अछी मथिलांचल धर्ति क महिमा !!
हरबाहक श्रमदेखि धर्ति प्रतिदान केलैथ सिया जी सन् गहना !!
मिथिला क सब घर स्वर्ग लगैया,लोग ईहा के साधु सन्त !!
चाहे कोनो ऋतु होइ सद्खन बहैत ईहा बसन्त !!
मनोरम प्रकृति आर मनमोहक मिथिला क संस्कृति !!
एक दोसर स: सब लोग करैत अगाध प्रेम आर प्रिती !!
हर जीव ईहा के स्वाभिमानी करैथ नै किनको आशा !!
मधुरों स: मधुर मिथिला क मैथिल भाषा !!
मिथिले मे पुनरजन्म लि यी सब लोग मे अछी अभिलाषा !!
महाकवि विधयापति आर नागार्जुन सन् प्रखर विद्वान !!
जग ब्याप्त कैलैथ मिथिला क गरिमामय शान !!
स्वर्ग स सुन्दर धर्ति अछी हमर मिथिलाधम !!!!!!
सपना देख्लौ बड अजगुत..
की कहिय राएत सपना देखलौं बड अजगुत हो भाई ,
हमरा पाछु लागल रहे एकटा बहुरुपिया कसाई,
धमकी देलक गल्ह्थी लगौलक देखौलक चाकू छुरा ,
जान स माएर देबौ,प्राण निकाइलदेबौ,नईतकर हमर माग पूरा ,
गाल हमर लाल कौलक खीच क मारलाक चटा चट चांटा ,
निकाल बाक्स पेटी स फटा फट दू चार लाख टाका,
डर स हम थर थर कापी मोन रहे घबराईल ,
तखने एकटा पहरा करैत प्रहरी हमरा लग चईल आईल ,
मोने मोन हम सोचलौ इ करता हमरा मदत ,
मुदा उहो रहे ओई चंडाल कसाई केर भगत ,
दुनु गोटा कान मे कौलक फुस फूस ,
बाईन्ध क हमरा डोरी स घर मे गेल घुईस ,
छन मे सबटा भेल छनाक घर मे परल डाका ,
झट पट जे आईंख खोल लौ ,त की कहिय काका ,
उ सपना नई सचे के बिपना रहे ,
हमर बिपति क एकटा घटना रहे ,
गीत वियोग के...
पिया निर्मोहिया गेलैथ परदेश ,
भेजलैथ नई चिठ्ठी आ कोनो सन्देस,
जिया घबराईय ,चैन नई भेटैय,
सद्खन साजन अहि पर सुरता रहैय,
अहाविन हे यौ साजन मोन नई लगैय - २
आईबकेर परदेस हमहू छी कलेश मे ,
दुःख केर पोटरी की हम भेजू सन्देस मे ,
आईबकेर परदेस मोन पचताईय ,
अहाक रे सुरतिया सजनी बिसरल नई जाईय ,
अहा विन हे ये सजनी मोन नई लगईय - २
नई चाही हमरा गहना ,रुपैया आऔर बड़का नाम ययौ ,
ख्याब नून रोटी झोपडी मे मुदा चएल आउ गाम ययौ ,
अहाक मुन्ना मुन्नी पर नई अछि हमार काबू ,
बाट चलैत बटोही क कहीदईया झट सा बाबु ,
सम्झौला स झट पुईछबैठेय कतए गेल हमर बाबु ,
सुनीकेर बेट्टाबेट्टी के बोली ,दिल पर चैइल जाईत अछि गोली ,
चुप चाप हम भजईत छी ,मोने मोन हम लाजईत छी
कहिदु मुन्ना मुन्नी के बाबु गेल छौ पाई कमाईला विदेस ,
ल क अईतोऊ तोरासबल्या खेलौना आ मीठ मीठ सनेश ,
मोन तर्शैय हमरो सजनी अहाक प्यार आ अनुरागला ,
आ बेट्टा बेट्टी केर मिठिका दुलार ला - २ !!!
गंगा तट स: हिमालय केर पट
गंगा तट स: हिमालय केर पट
कोसी स: गनडकी तक !!
यी सम्पूर्ण भूमि अछि मिथिलांचल !!
जतेय बहथी निर्मलगंगाजल !!
हम थिक मिथिलाभूमि केर संतान !!
मिथिलांचल अछि हमार आन वान शान !!
मिथिलाक संस्कृति अछि हमर स्वाभिमान !!
स्वर्ग स: सुन्दर अछि हमर मिथिलाधाम !!
वसुधा केर हृदय थिक यी जनकपुरधाम !!
जतेय जन्म लेलैथ माँ जानकी आऔर साधू संत कवीर !!
एतही परम्पद पैलैथ ऋषि मुनि संत महंथ आऔर फकीर !!
राजर्षि जनक छलैथ विदेह राज्यक महर्षि राजा !!
कवी कौशकी गंडक बाल्मिकी मंडन !!
भारती सुशीला कुमारिल भट्ट नागार्जुन !!
महाकवि बिध्यापतिसं: बिद्वान रहथि प्रजा !!
मिथिला रहथि न्यायिक आऔर मसंसा ज्ञानक प्रदाता !!
येताही ब्याह केलैथ चारो भाई मर्यादापुरुषोतम राम बिधाता !!
मिथिला अछि भारतवर्ष केर प्राकृतिकाल स: ज्ञानबिज्ञान क स्रोत !!
यी सब हम जनैत भेलंहू ख़ुशी स: ओत प्रोत !!
मिथिला माए
अहो भाग्य अछि हमर जन्म लेलौ मिथिला माए के कोरा में !!
एहन निश्छल आ बत्सल प्रेम भेटत नए चाहुओरा mइ
प्रकृति केर सुन्दर उपहार ,संस्कृति केर बिराट संसार !!
मानबता केर सर्बोतम ब्याबहार मिथिलाक मुलभुतआधार !!
राम रहीम मंदिर मस्जिद दसहरा होई या ईद क रित !!
मिथिलावासी हिदू होई या मुस्लिम एक दोसर स:करैछैथ प्रीत !!
मिथिलाक पसु पंछी सेहो जनैत अछि प्रेमक परिभाषा !!
मधुरों स:मधुर अछि मिथिलाक मैथिलि भाषा !!
ज्ञान सरोबर एतिहासिक धरोहर अछि मिथिलाक संस्कृति !!
मन मग्न भजईत अछि देख क सुन्दर आ मनोरम प्रकृति !!
मिथिले में जन्म लेलैथ सीता केर रूप में माए भगवती !!
महाकवि विद्यापति केर चाकर बनला महादेव उमापति !!
वैदेही केर सुन्दरता पर मोहित भेलैथ भगवान राम !!
बसुधा केर हृदय बनल अछि हमर महान मिथिलाधाम !!
कहैछैथ शास्त्र पुराण विद्वान पंडित आऔर प्रोहित !!
मिथिलावासी क दर्शन स:मात्र भजाईत अछि !!
मनुख क सम्पूर्ण पाप तिरोहित !!
मजदुर !!!
भगवान क असिम कृपा स अहा भेलौ धनवान !!
मुदा भुखा निर्बस्त्र आर निर्धन सहो छैथ इन्सान !!
भुख स छटपटा रहल छै,निर्धन ख्याला एक टा रोटि !!
मुदा धनक लोभ स खुली नै रहल अछी अहा क पोटि !!
भुखा प्यासा निर्बत्र मे करु अपन अन्न धन्न दान !!
तखने ह्याब अहा सबकेर नजैर मे महान् !!
दुख:भुख आ विपति सहके बईनगेल छै गरिब क मजबुरी !!
दु टुक्रा रोटि ख्यालेल खुन आ पसिना बहाके करैया मजदुरी !!
मजदुरक श्रम स उब्जैया फलफुल तरकारी आ बिभिन्न अन्न !!
मालिक भजाईय धनवान मुदा श्रमिक रही जाईय निर्धन !!
आदमी नै छै अहाक नजैर मे नोकर चाकर आर मजदुर !!
निर्धन गरिब पर हुक्मत करैछी कहाँ भेलौ अहा निस्ठुर !!
नै देखाऊ अईठाम ककरो झुठा रुवाब आर साख !!
एकदिन जईरके भ ज्याब अहु अई माटीमे राख !!
कंकर पाथर थाली मे भेटत् भुख स जौं अहा छ्टपटयाब !!
मुठी बांधके जग मे एलि हाथ पसाइरके ज्याब !!
राम विलास साहु
कविता-
नैनाक खेल
नैना-भूटका खलैए खेल
अपनामे करैए ठेलमठेल
मारि-पिट करैत खेलैए खेल
खेल-खैलैत जँ होइत झगड़ा
अठा-पटक करैत रगड़ा
गरदा झारि करैत मेल
सभ मिल करैत खेल
खेल जाति-पाति मिट गेल
जेना पानि-पानि एक भ' गेल
नै कोनो मनमे अछि मैल
एकताक पाठ पढ़ल गेल
देशक लेल सोच बदलल गेल
देशक विकास लेल खेलब खेल
नैना-भुटका खलैए खेल....।
१.संजय कुमार मण्डल, २.संजय कुमार झा
१
संजय कुमार मण्डल
कविता-
परदेसिया
असगर मनुख जाधरि युवा रहैए
पढ़ैए-लिखैए, खेलैए-धुपैए
पढ़ाइ समाप्त कऽ विआह करैए
परिवारिक जिम्मेबारीक हेतु
दूर-देश जा नोकरी-चाकरी करैए
भोरे उठि टिफिन लऽ ड्यूटी जाइए
अधिक रूपैयाक लोभे ओभर टाइम खटैए
बेचाराकेँ नवकी कनियाँक यादि अबैए
सब रवि कऽ सासूर फोन करैए
कनियाँ आ सारि-सरहोजिसँ
घंटा-घंटा भरि गप्प करैए
“कहिया गाम आएब?”
कनियाँ पुछै छै
माघक शीतलहरी कन्ना
बितेलहुँ कहै छै
अहाँ निर्दय छी, हमर हाल नै जनै छी
भरि-भरि राति हम करौट फेड़ैत जगै छी
की कहतै किछ नै फुड़ै छै
ओ बेवस्थाक जंजालमे ओझराएल फिरै छै
डेढ़े मास बाद होली पावनि छै
होलीमे नै आएब तँ कहियौ ने आएब
एक्के बेर हमरा मुइलाक बाद अाएब
मरल मुँह देख एकटा लकड़ी चढ़ाएब
कनियाँक बोली सुनि तिलमिला उठैए
उनटि अपन शहरी जीवन दिस तकैए
कहियो बर्गर, कहियो छोला-भटोरा
कहियो बड़ा-पाउ खा राति बितबैए
कोड़ी-कौड़ी, छिद्दी-छिद्दी जोड़ि
महिने-महिना हजार रूपैआ
बाबुकेँ पठबैए
विडम्बना देखू,
मनुख सालक तीन साए तीस दिन
जतऽ जीबैए,
ओढ़ना-बिछान छोड़ि किछुओटा ने किनैए
सभ दिन बीना सिरहौनेक सुतैए
गाम एबाक लेल
ठिकेदारसँ एडभांस उठबैए
आधा रूपैआसँ साड़ी-धोती,
साबुन-शेम्पू, सेन्ट किनैए
आधा रूपैआ बचा गाड़ी पकड़ि गाम अबैए
सुनिते महाजन आबि दरबज्जाक माटि खुनैए
पनरह दिन धरि खुब मासु-माछ कचरैए
अबै काल मासुलक लेल
फेर महाजनक दरबज्जा ओगरैए
जाइत देरी रूपैआ पठा देब
महाजनकेँ गछैए
ककरा कहतै के पतियेतै
परदेसिया मनुख कोना जीबैए
बाप सदिखन कहै छै
ई छौड़ा तँ फाउ खैलाइए।
(2) शीतलहरि
हम छी पछिया शीतलहरि
हम छी पछिया शीतलहरि
जन मानसपर हम ढाहब कहरि
हम छी कहि रहल चिकरि-चिकरि
हम छी पछिया शीतलहरि....
जौं कनियो अछि जानक फिकड़ि
हमरा सोझासँ हटि जाउ
नै तँ हम बेध देब, सेद देब
हाथ पाएर सुइसँ छेद देब
हम नै बुझब छी अहाँ
बूढ़, बच्चा आकि सियान
जौं करब कनियाें
जुआनिक अभिमान
हम एक्के झोंकामे देब पटैक
एक बेर रमकब तँ कऽ देब लुल्ह-नाङर
जखन हएत पेरेलाइसिस एटैक
जल्दी कोनो कोनमे रहू दुबैक
अपन नाङरिकेँ राखू सुटैक
हम छी पछिया शीतलहरि....
हम अहिना रमकब-उमकब
जे आओत सोझा ओकरेपर बमकब
हम छी पछिया शीतलहरि....
२
संजय कुमार झा, पिता-श्री लक्ष्मी नारायण झा, माता- श्रीमती मुंद्रिका देवी, पता- ग्राम-बेलौन, पोस्ट-नवादा, भाया- बहेरा, जिला- दरभंगा, बिहार
१
जन्म सों मैथिल, कर्म सों मैथिल
जन्म सों मैथिल, कर्म सों मैथिल
मिथिलांचल अछि गाम यौ
काज करै छी सबहक किछु-किछु
सब सों किछु-किछु काम यौ
शिक्षा-दीक्षा मिथिलांचल केर
बचपन बीतल गाम यौ
चाकर एकटा एमएनसी केर
दिल्ली बीतय शाम यौ
मिथिलाक बेटी जीवन संगी
दू बेटी केर बापो छी
असगर पुत्र पिता केर छी हम
दू टा भागिनक माम यौ
निहुरी-निहुरी कए गोर लगई छी
भेट-थि जों अप्पन सों पैघ
छोटक माथ राखै छी सदिखन
आशीषक निज पाम यौ
नोर बहै या सुख में, दुःख में
नोर पोछ-इ में छी आगाँ
नीक लग-इ या पोथी-पतरा
मनुक्खक अछि चाम यौ
किछु विद्रोही किस्म हमर अछि
भागी नहि कहियो रन सों
हारिक नहि कहियो भेल खेद
जीतक नहि गुमान यौ
सब रहथि कुशल जीवन भरि
येअह रख-इ छी मोनक चाह
अपनों गारी खर-खर चलय
जीब सकी विथ मान यौ
२
मैट भ गेलै जिनगी ओकर
जे नहि जाई या गाम यौ
आम खा रहल आने-आने
सूखि रहल लताम यौ
खेत परल परात बरिस सों
सुन्न परल दालान यौ
के पटाबय बारिक मेथी
टूटि रहल मचान यौ
उजरल-उपटल गाम लगय या
फुलवारी मसोमांत यौ
ओ करौछ आ घैला, पटिया
लोटकी, सोहारी, जांत यौ
छोटकी काकिक नैहरक भरिया
कहाँ भेटत ओ चतुर सुजान
कहाँ सुनब दुखियाक ओ राग
कोर्थू वाली भ गेल आन
भग्वात्ती घरक ओ कीर्तन
कहिया सुनबई आब नवाह
कहिया फेर खेलेबई नाटक
शोले, गोरख और गवाह
बाबा संगे बैगनी गेन्नै
सपने रहि जेत्तई यौ दोस
झिल्ली-कचरी कतय सा किनबई
कहाँ भेटै ओ भोरक ओस
भौजिक मूंह देखब भेल साल
गाल छुबय ले तरसय मोन
होलिक ओ हुरदंग ने भेटय
कानि रहल छी कोने-कोन
कतेक सुनाबी मोनक आह
कोंढ़ फटे या, सुखाई नोर
चलू चलय छी गाम दोस यौ
जिनगी रहि गेल थोरबे-थोर
विदेह नूतन अंक मिथिला कला संगीत
१.श्वेता झा चौधरी २.ज्योति सुनीत चौधरी ३.श्वेता झा (सिंगापुर)
१
श्वेता झा चौधरी
गाम सरिसव-पाही, ललित कला आ गृहविज्ञानमे स्नातक। मिथिला चित्रकलामे सर्टिफिकेट कोर्स।
कला प्रदर्शिनी: एक्स.एल.आर.आइ., जमशेदपुरक सांस्कृतिक कार्यक्रम, ग्राम-श्री मेला जमशेदपुर, कला मन्दिर जमशेदपुर ( एक्जीवीशन आ वर्कशॉप)।
कला सम्बन्धी कार्य: एन.आइ.टी. जमशेदपुरमे कला प्रतियोगितामे निर्णायकक रूपमे सहभागिता, २००२-०७ धरि बसेरा, जमशेदपुरमे कला-शिक्षक (मिथिला चित्रकला), वूमेन कॉलेज पुस्तकालय आ हॉटेल बूलेवार्ड लेल वाल-पेंटिंग।
प्रतिष्ठित स्पॉन्सर: कॉरपोरेट कम्युनिकेशन्स, टिस्को; टी.एस.आर.डी.एस, टिस्को; ए.आइ.ए.डी.ए., स्टेट बैंक ऑफ इण्डिया, जमशेदपुर; विभिन्न व्यक्ति, हॉटेल, संगठन आ व्यक्तिगत कला संग्राहक।
हॉबी: मिथिला चित्रकला, ललित कला, संगीत आ भानस-भात।
२.
ज्योति सुनीत चौधरी
जन्म तिथि -३० दिसम्बर १९७८; जन्म स्थान -बेल्हवार, मधुबनी ; शिक्षा- स्वामी विवेकानन्द मिडिल स्कूल़ टिस्को साकची गर्ल्स हाई स्कूल़, मिसेज के एम पी एम इन्टर कालेज़, इन्दिरा गान्धी ओपन यूनिवर्सिटी, आइ सी डबल्यू ए आइ (कॉस्ट एकाउण्टेन्सी); निवास स्थान- लन्दन, यू.के.; पिता- श्री शुभंकर झा, ज़मशेदपुर; माता- श्रीमती सुधा झा, शिवीपट्टी। ज्योतिकेँwww.poetry.comसँ संपादकक चॉयस अवार्ड (अंग्रेजी पद्यक हेतु) भेटल छन्हि। हुनकर अंग्रेजी पद्य किछु दिन धरि www.poetrysoup.com केर मुख्य पृष्ठ पर सेहो रहल अछि। ज्योति मिथिला चित्रकलामे सेहो पारंगत छथि आ हिनकर मिथिला चित्रकलाक प्रदर्शनी ईलिंग आर्ट ग्रुप केर अंतर्गत ईलिंग ब्रॊडवे, लंडनमे प्रदर्शित कएल गेल अछि। कविता संग्रह ’अर्चिस्’ प्रकाशित।
३.श्वेता झा (सिंगापुर)


text: बिहार मे आब विकलांग आओर विधवा के 200 रुपया के पेंशन मिलत. अखन धरि सभ विकलांग आओर विधवा के मासिक पेंशन नहि मिलैत छल. किछ न किछ लोचा छल... जकर कारण एकर फायदा सभ विकलांग आओर विधवा के नहि मिलि पाबैत छल. उपमुख्यमंत्री सुशील कुमार मोदी के कहनाय छनि सरकार पहिले सं जारी योजना मे संशोधन करि एकरा सभ विकलांग आओर विधवा के लेल करि देलक अछि. एहि सं आब 40 प्रतिशत विकलांगता वाला लोक के हर महीना 200 रुपया मिलतन्हि. पहिले ई पेंशन 2500 रुपया सं कम मासिक आय वाला विकलांग के मिलैत छल. विधवा पेंशन पहिने 40 सं 64 साल के महिला के मिलैत छल... मुदा आब 18 साल सं ऊपर के सभ विधवा महिला के मिलत जिनकर मासिक आय 5 हजार सं कम छनि. पहिने मासिक आय के सीमा ढाई हजार रुपया छल.


text:
m m m
Friday, October 18, 2013
(60) सूदि भरना
सूदि भरना
बालपनमे लगल चोट जहिना अधवेशू वा बुढ़ाड़ीमे उपकि जाइत तहिना डोमीकाकाकेँ बेटी बिआहक चोट मास दिन पछाति उपकलनि। रोगाएल अवस्थामे जखनि कियो जिनगी-मृत्युक मचकीपर झुलए लगैत तखनि जहिना धर्मराजक दरबार लगैत तहिना हुअ लगलनि। निष्पक्ष समीक्षक जहिना साहित्यक कोण-कोणक समीक्षा करैत तहिना डोमीकाका सेहो करए लगला। अन्तो-अन्त अही िनर्णएपर पहुँचला जे गाममे रहने जीवन-यापन नै कऽ पएब तँए बिनु परदेश गेने जीब असंभव अछि। केना नै असंभव होएत? पाँच बीघा जमीनबला डोमीकाकाकेँ दू बीघा घर-घराड़ीसँ लऽ कऽ गाछी-बिरछी, खरहोरिमे बरदाएल बाँकी तीन बीघा जोतसीम। समाजोक देखा-देखी आ कुटुमो-परिवारक स्तरक अनुकूल तँ करए पड़तनि। जहिना धरमोक स्वरूप समायानुसार बदलि जाइ छै तहिना ने समाजोमे जे बेसी लाम-झामसँ बेटीक बिआह आ माए-बापक सराध करैत ओ समाजमे ओते ऊपर होइत। तेतबे नै, जइ समाजमे दोससँ बेसी दुश्मन रहैत तइ समाजमे ईहो पुरौनाइ तँ जरूरीए होइत जे अनकासँ कि मोर छी।
दलानक ओसारक दछिनबरिया चौकीपर चीत भेल पड़ल, दहिना हाथ मोरि दुनू आँखिपर नेने डोमीकाका परिवारक बदलैत स्वरूपपर आँखि गड़ा सोचि रहल छथि। मनमे उठलनि गलती अपनो भेल। ई तँ नजरिपर आएल जे समाज आ कुटुम-परिवारक देखौंस करब जरूरी अछि मुदा ई नै आबि सकल जे ओहूमे पतियानी लगल अछि। एकठाम सभ समटल कहाँ छथि। भैयारीओमे तँ होइते अछि जे संगे-संग जिनगी बनौनिहारि पितियौत बहिनक बीच एककेँ इंजीनियर-डाक्टर संगी भेटैत तँ दोसरकेँ ऑफिसक किरानी वा स्कूलक शिक्षक भेटैए। भूल भेल, आगू दिस तकलौं मुदा पजरबािह आ पाछू दिस नै तकलौं। एकरा के उचित कहत जे एक-ओद्रक बेटा-बेटीक बीच इमान-बेइमान बनि जाउ। पाँच बीघा जमीन अछि चारू भाए-बहिन हिस्साक संग पाँचम अपनो दुनू परानीक हेबे करत। जौं से नै हएत तँ अपन जिनगी अनका हाथमे जेबे करत। मुदा गलती भेल, औगताइ केने। तहूमे पत्नी आरो मन घोर कऽ देलनि। ई कहू जे अर्द्धांगिनी भऽ केहेन विचार देलनि जे ऐ गाममे कर्ज नै भेटत तँ हम नैहरसँ आनि देब। एकटा मुर्गीक जौं दसठाम हलाल हुअए तँ ओकरा की कहबै?
एक तँ ओहिना परिवार महजालमे ओझराएल अछि तैपर हमरा किरतबे समाजक ऊपर आन समाजक कर्ज आबि जाए, एहेन काज जीता-जिनगी नै करब। मुदा तइमे कनी औगताइ भेल। औगताइ ई भेल जे पच्चीस-तीस हजार रूपैए कट्ठाक चीज पाँचे हजार रूपैए भरना लगा देलिऐ। मुदा बितलकेँ बिसरबे नीक। जौं से नै करब तँ भूतलग्गू जकाँ अपन देह-हाथ अपने नोचए पड़त। फेर मन भरना जमीनपर घुमलनि। केना लोक पावनि-तिहारमे सेर-पसेरी लऽ खेतो भरना लगबैए आ बेचबो करैए। मनमे खौंझ उठलनि, कानूने बनने कि सुथनी हएत जे आठ बरख पछाति भरना जमीन घूमि जाएत, मुदा होइ की अछि। तेतबे किए, जहिना महाजनीक सूदिकेँ सीमामे बान्हि देल गेल जे दोबरसँ बेसी कहियो ने हएत, तहिना बैंकक कर्जकेँ किए ने बान्हल जाइए, जे ग्रामीण-दशा (गामक लोकक जिनगी) आगू मुहेँ नै ससरि पाछुए मुहेँ ढरकि रहल अछि। जैठाम एते महग पढ़ाइ भऽ गेल अछि, लाखक इलाज (शरीरक) भऽ गेल अछि, लाखक घर बनि रहल अछि तैठाम, की उपए अछि। हँ एते जरूर हेबाक चाही जे जखनि सभ अपने छी तखनि बीचमे इमान-बेइमान नै बनए। जहिना बरसातक मासमे एक दिसुका पानिकेँ दोसर दिसुका रोकि तेसर दिसक रस्ता पकड़ैत तहिना घीचा-तीरीमे डोमीकक्काक मन असथिर भेलनि। पड़ले-पड़ल पत्नीकेँ शोर पाड़लखिन।
आँगनक ओसारक शीतल पाटीपर बैस दायरानी बिआहक उनटा गिनती करैत रहथि। फल्लांक करौछ हरा गेलै, ओकरा तँ कहब जरूरी अछि। जौं से नै कहबै तँ अनेरे ओ दस ठाम बाजत जे फल्लाँ करौछ रखि लेलक। कोन चीज छी जखनि एते खर्च भेबे कएल तखनि एकटा करौछे की छी। जिनगी बनबैमे जहिना जिनका जेहेन कठिन मेहनति भेल रहैए तहिना ने तिनकर जिनगीओ ठाढ़ होइए। जौं से नै तँ लाखक जिनगी केना पाँच-दसमे हारि मानत। फेर दायरानीक मनमे खुशी एलनि, अपना जौं बौको डाँड़ लगल तैयो बैहरी दादीकेँ नफे भेलनि।
टुटल चंगेरा लेलियनि, नवका कीनि कऽ देलियनि। केना नै दैतियनि ओ थोड़े बुझलखिन जे हमरा चंगेरामे केरा-आम छोड़ि दोसर चीज जाइबला नै अछि। ओना हमरो तँ काज चलिऐ गेल भने पुरना गेल नव आएल से नीके भेल। पतिक अवाज सुनि ओसारेपर सँ एते जोरसँ बजली जे डोमीकाकाकेँ बूझि पड़लनि जे लगमे नै कनी हटल छथि।
डोमीकाका लग तँ दायरानीकाकी पहुँच गेली मुदा मनमे अपने घिरनी नचैत रहनि। एक चालि चलि जहिना घिरनी विश्राम लैत तहिना काकीकेँ सेहो भेलनि। आँखि उठा तकलनि तँ देखलखिन जे ग्रीष्मकालीन घास-पात जकाँ कुम्हलाएल मुँह, जेठुआ गरेक मेघ जकाँ चिन्तासँ लदल आँखि, निरजन वनमे हेराएल बटोही जकाँ देखि मन सहमि गेलनि। अपन करतबक एहसास भेलनि। पियासल लेल जहिना पानि, तबधल लेल पंखाक हवाक जरूरति होइत तहिना चिन्ताएल मन लेल सेहो मीठ बोलक जरूरति होइए। आँचरसँ ढबढबाएल पतिक दुनू आँखि पोछैत बजली-
“एहेन सकल-सूरत किए बनौने छी?”
सिकीक वाण सदृश पत्नीक बोल डोमीकक्काक हृदैमे बेधि देलकनि। छटपटाइत बजला-
“उपए कथी अछि जे...?”
दायरानी पुछलकनि-
“तखनि?”
डोमीकाका कहलखिन-
“परदेश जाएब। दुनू बेटोकेँ नेने जाएब, नहियोँ कमा कऽ देत पेट तँ पालत ने। जौं दसो हजार महिना कमाएब तँ एक बरखे नै दू बरखे, पाँचो बरखे तँ खेत छोड़ाइए लेब।”
दायरानी पुछलखिन-
“तैबीच?”
डोमीकाका कहलखिन-
“अहाँकेँ जाबे धरि बरदास हएत ताबे धरि रहब नै तँ भाएकेँ नैहर समाद पठा देबनि।”
नैहरक नाओं सुनिते दायरानी बजली-
“अहाँ सभ जखनि चलिऐ जाएब तखनि घरमे कोठीए-भरली लऽ कऽ की करब। मसोमातक चुड़ी जकाँ किए ने ओकरो सभकेँ फोड़ि-फाड़ि कऽ फेकिए देबै।”
पत्नीक बातकेँ डोमीकाका ताड़ि गेला। कहलखिन-
“हँसी-ठठा छोड़ू एहेन गरूगर समए केना टपब, से विचार दिअ। आखिर अहूँ तँ अर्द्धांगिनीए छी किने?”
पतिक विचार सुनि विचारवान पत्नी जकाँ दायरानी कहलखिन-
“पच्चीस-तीस हजार रूपैए कट्ठाक जमीन अछि। दस-बारह कट्ठा बेचि लेब, भरना छूटि जाएत। बुझबै जे तीन बीघा जोतसीम नै अढ़ाइए बीघा अछि।”
अखाढ़क पहिल बर्खाक पहिल बून पड़लासँ जे माटिक सुगंध निकलैत ओहने सुगंध डोमीकाकाकेँ पत्नीक विचारमे लगलनि। मुस्की दैत आँखि-पर-आँखि गड़ा धैनवाद देलखिन।
m m m
Subscribe to: Post Comments (Atom)


text:
मुंबई। 03 नवम्बर। [जितमोहन झा (जितू)] मशहूर मेसेजिंग ऐप वॉट्सऐप केँ सर्वर दुनियां भरिमें किछु देरक लेल डाउन रहल। कैको देशक लाखों यूजर वॉट्सऐप केँ ऐप आओर वेब सर्विस केर काज नहि करबाक जानकारी ट्विटर पर देलनि। ओनाकि, आब वॉट्सऐप केँ सेवा शुरू भ' गेल अछि आओर भारत केँ यूजर मेसेज भेज आओर पाएब रहल अछि। वॉट्सऐप केँ Contact us पेज पर गेला पर ओतहु एरर देखल जे सकैत अछि, जता लिखल अछि "हमर सेवा म' किछु समस्या आएब रहल अछि। जाहि पर काज कायल जे रहल अछि आओर उम्मीद अछि कि एहि समस्या क' जल्दे ठीक क' लेल जायत। असुविधाक लेल खेद अछि।"
एकाएक सर्वर डाउन भेला सँ यूजर सभके बहुत दिक्कतक सामना करे रड़लनि। फेसबुक केर स्वामित्व बला एहि मेसेजिंग ऐप क' भारत म' लाखों गोटा उपयोग करैत छथि। आय शुक्र दिन दुपहर 1.30 बजे के बाद सँ वॉट्सऐप पर मेसेज जेनए - एनए बंद भ' गेल छल।


text:
Sunday, 25 October 2015
पद्य - १२२ - मैथिली वर्णमाला (बाल कविता)
मैथिली वर्णमाला (बाल कविता)
अ सँ अल्हुआ, आ सँ आलू, इ सँ भेलै इजोत ।
ई सँ ईंटेबा उ सँ उल्लू, ऊ केर ऊन छै मोट ।।
ए सँ एक आ ऐ सँ ऐहब, ओ सँ भेलै ओसारा ।
औ प्रायः “अओ” लीखल जाइए, मैथिलीमे बेचारा ।।
अं अंगूर आ अः विसर्ग केर चिन्हमात्र भऽ सूतल ।
ऋ सँ ऋषि आ ऋक्ष भालु छै, ऋचा वेदकेर बूझल ।।
ऋ केर दीर्घ रूप बिनु मैथिली, कऽ लैतछि संतोष ।
क कनैल, ख - खाट आ ग सँ गदहा छै निर्दोष ।।
घ सँ घोड़ा घास आ घोड़न, ङ छै खाली हाथ ।१
च सँ चौकी, छ सँ छौंकी, ज सँ भेलै जहाज ।।
झ सँ झब्बा या झाबा कहू, ञ प्रारम्भ ने शब्द ।
ट सँ टमाटर, ठ सँ ठेला, ड डम्फा केर शब्द ।।
ढ सँ ढाकी – ढौआ – ढैंचा, ढ़ फराक उच्चार ।
तहिना ड आ ड़ मैथिलीमे, अलग - अलग उच्चार ।।
ढोलक केँ ढ़ोलक जुनि लीखू आ पढ़ुआ केँ पढुआ ।
ड सँ डमरू, ड़ रब्बड़ मे, हिन्दी नञि छी बौआ ।।
ढोढ़ी मे दुहु संग - संग, तहिना ढाढ़स मे देखियौ ।
पढ़ै छी मैथिली मैथिली बाजू, हिन्दी सनि ने बजियौ ।।
ण सेहो निःशब्द मुदा उपयोग बहुत अछि एकरो ।२
हण्डा - हण्डी, ठण्ढा - ठण्ढी, अण्डा - अण्डी सगरो ।।
त सँ तौला - तबला - तरुआ, थ सँ थौका फूलक ।
थऽन गाए बकरी आ महीषक, थाल पएर मे लागल ।।
द सँ दीप दूध आ दऽही, दूरा - दरबज्जा ओ दलान ।
ध सँ धरती धाप धरोहरि, धऽनी धोती धार आ धान ।।
न पाँचम व्यञ्जन छै दुलारू, बहुत जकर बेबहार छै ।
नदी नाह नढ़िआ आ नेबो, नारिकेर ओ नाक छै ।।
प सँ पानि आ फ सँ फूल - फर, ब सँ बकरी बुझले ।
भ सँ भारत देश अपन छी, म केर महिमा सुनि ले ।।
न सनि म केर हिस्सामे सेहो, शब्दक बहुत पथार ।
म सँ मड़ुआ माछ मखान आ माए मैथिलीक प्यार ।।
य सँ यमुना कहबै जमुना, र – रस्सी मजगूत ।
ल सँ लावा चन् – चन् बाजय, लाबा तकरे रूप ।।
संस्कृतक जे मूल शब्द, ओहिमे व केर बेबहार ।
मिथिलाभाषा व केर बदला, ब केर बड़ उच्चार ।।
श सँ शंख - शरीफा - शलगम, ष केर मान छै अल्प ।
ष बहुधा मैथिली भाषामे, ख केर कायाकल्प ।।
भाषाकेँ “भाषा” पढ़ैछ केओ, आन कहैतछि “भाखा” ।
उच्चारण दुहु छी प्रशस्त, पर लिखना जाइछ “भाषा”।।
ष केँ बहुधा ख बजैत छी, भाषा कहलहुँ भाखा ।
षष्ठी – खष्ठी सुनने होएब, अभिलाषा – अभिलाखा ।।
स सँ सिन्दूर सिउँथ आ सपरी, साबुन सेब सेमार ।
ह सँ हाथी - हाथ - हृदय आ ह सँ होइछ हजार ।।
क्ष – त्र – ज्ञ संयुक्ताक्षर, मानैत अछि पुरना भाषा ।
पर स्वतन्त्र सनि आखर तीनू, विचरए नवका भाषा ।।
क्षत्रिय – रक्षक – भक्षक - रक्षा मे क्ष हुलकी मारए ।
त्र – त्रिशूल, त्रिभुवन, त्रिवेणी; त्रि तँऽ तीन कहाबए ।।
ज्ञ सँ ज्ञान, आ ज्ञान सँ ज्ञानी, संज्ञा नाँओ कहाबए ।
विज्ञानक ई युग छी बौआ, जिनगी सरल बनाबए ।।
नोटः- एहि कवितामे विभक्ति चिन्हकेँ फुटका कऽ लीखल गेल अछि ताकि धियापुतासभकेँ पढ़बामे सुविधा होअए ।
ई कविता मैथिली पाक्षिक इण्टरनेट पत्रिका “विदेह” केर 190म अंक (15 नवम्बर 2015) (वर्ष 8, मास 95, अंक 190) केर "बालानां कृते" स्तम्भमे प्रकाशित ।
Subscribe to: Post Comments (Atom)


text:
बनकट्वा
बनकट्वा नेपालक मध्य-पश्चिमाञ्चल विकास क्षेत्रक भेरी अञ्चल, बाँके जिलामे अवस्थित एक गाउँ विकास समिति छी ।[२]
विषय सूचीसभ
जनसङ्ख्यासम्पादन
नेपालक वि.सं. २०६८ क जनगणना अनुसार बनकट्वाक जनसङ्ख्या ८,९६२ अछि । जाहिमे १६७७ घरमूली अछि । ई स्थानक सन् २०११ मे भेल नेपालक जनगणना अनुसार पुरुषक सङ्ख्या ४,६५१ आ महिलाक सङ्ख्या ४,३११ रहल अछि ।[१]
सन्दर्भ सामग्रीसभसम्पादन
- ↑ १.० १.१ "नेपालको राष्ट्रिय जनगणना २०६८ (गाविस तह)", नेपाल सरकार, राष्ट्रिय योजना आयोग, नवम्बर २०१२।
- ↑ "कैलाली जिलाक गाविससभ", नेपाल सरकार, सङ्घीय मामिला तथा स्थानीय विकास मन्त्रालय, नवम्बर २०१५।


text:
पटना । मुख्यमंत्री नीतीश कुमार राज्यकर्मी कए भरोस देलथि अछि जे ओ हुनकर कठिनाई कए दूर करबाक हरसंभव प्रयास करताह। ओ कहला जे काज केनिहार कए सम्मान देबा लेल सरकार एकटा योजना बना रहल अछि आ हुनका उम्मीद अछि जे राज्यकर्मी क मेहनत, प्रतिभा आ ऊर्जा क लाभ प्रदेश कए भेटत। ओ कहला जे सरकार आ कर्मचारीक बीच संवादहीनता खत्म कैल जाएत, एकरा लेल जिला स लकए सचिवालय स्तर तक संस्थागत व्यवस्था विकसित कैल जाएत।
मुख्यमंत्री अपन आवास पर विभिन्न कर्मचारी आ पदाधिकारी संगठन क अलग-अलग दस प्रतिनिधिमंडल स भेंट करबा दौरान इ गप कहलाह। एहि स कर्मचारी संगठन क प्रतिनिधि कए नव साल मे सनेसक उम्मीद जगल अछि। संभवतः इ पहिल मौका छल जखन मुख्यमंत्री कर्मचारी संगठन क संग हुनकर समस्या पर बिंदुवार गप केलथि।
मुख्यमंत्री बिहार राज्य अराजपत्रित कर्मचारी महासंघ (गोप गुट), बिहार राज्य सरकारी कर्मचारी महासंघ, बिहार राज्य अराजपत्रित कर्मचारी महासंघ, बिहार पुलिस मेन्स एसोसिएशन, बिहार राज्य चतुर्थवर्गीय सरकारी कर्मचारी महासंघ, बिहार सचिवालय सेवा संघ, बिहार राज्य सरकारी मोटरयान चालक संघ, बिहार पुलिस एसोसिएशन आ बिहार राज्य राजपत्रित पदाधिकारी संघ क पदाधिकारी स अलग-अलग गप केलथि। संघक सदस्यक कठिनाइ, अपेक्षा आ सुझाव कए करीब छह घंटे तक संजीदगी स सुनलाक बाद नीतीश कुमार राज्य सरकार क वरिष्ठ अधिकारी कए एकर समीक्षा करि आवश्यक कार्रवाई करबाक तत्काल निर्देश देलथि।
सब संगठन क प्रतिनिधि मुख्यमंत्री द्वारा कैल गेल एहि पहल क लेल हुनकर आभार वयक्त केलथि। संगहि राज्य सरकार कए सबस्तर पर भरपूर सहयोग करबाक भरोस देलथि। कर्मचारी संगठन क पदाधिकारीक कहब अछि जे इ एकटा नीक शुरुआत अछि, एहि तरह क बैठक कम स कम छह मास पर एक बेर हेबाक चाही।
नीतीश क विश्वास स राज्यकर्मी मे जगल आस
पटना । मुख्यमंत्री नीतीश कुमार राज्यकर्मी कए भरोस देलथि अछि जे ओ हुनकर कठिनाई कए दूर करबाक हरसंभव प्रयास करताह। ओ कहला जे काज केनिहार कए सम्मान देबा लेल सरकार एकटा योजना बना रहल अछि आ हुनका उम्मीद अछि जे राज्यकर्मी क मेहनत, प्रतिभा आ ऊर्जा क लाभ प्रदेश कए भेटत। ओ कहला जे सरकार आ कर्मचारीक बीच संवादहीनता खत्म कैल जाएत, एकरा लेल जिला स लकए सचिवालय स्तर तक संस्थागत व्यवस्था विकसित कैल जाएत।


text:
खबर अछि जे दिल्ली सं दरभंगा जाए काल स्वतंत्रता सेनानी सुपर फास्ट ट्रेन मे हुनकर तबियत अचानक खराब भs गेलन्हि. ई देखैत हुनका संग यात्रा करि रहल यूपी के वरिष्ठ नेता जनेश्वर मिश्रजी हुनका बलिया मे उतारि लेलखिन्ह आ अस्पताल मे भर्ती करा देलखिन्ह . मुदा कोनो खास सुधार नहिं भेलन्हि . एहि के बाद सीपीआई मधुबनी जिला मंत्री डा. हेमचंद्र झा हुनका दरभंगा लs आनलखिन्ह. भोगेन्द्र जी मधुबनी सं पांच बेर सांसद रहि चुकल छथिन्ह . किसान आंदोलन आओर स्वतंत्रता आंदोलन सं जुड़ल रहल छथिन्ह. मिथिला मे जमीन सं जुड़ल नेता मे हिनकर स्थान सभ सं आगां छनि.
भोगेन्द्र झा जीक हालत गंभीर
खबर अछि जे दिल्ली सं दरभंगा जाए काल स्वतंत्रता सेनानी सुपर फास्ट ट्रेन मे हुनकर तबियत अचानक खराब भs गेलन्हि. ई देखैत हुनका संग यात्रा करि रहल यूपी के वरिष्ठ नेता जनेश्वर मिश्रजी हुनका बलिया मे उतारि लेलखिन्ह आ अस्पताल मे भर्ती करा देलखिन्ह . मुदा कोनो खास सुधार नहिं भेलन्हि . एहि के बाद सीपीआई मधुबनी जिला मंत्री डा. हेमचंद्र झा हुनका दरभंगा लs आनलखिन्ह. भोगेन्द्र जी मधुबनी सं पांच बेर सांसद रहि चुकल छथिन्ह . किसान आंदोलन आओर स्वतंत्रता आंदोलन सं जुड़ल रहल छथिन्ह. मिथिला मे जमीन सं जुड़ल नेता मे हिनकर स्थान सभ सं आगां छनि.


text:
रोशनकुमार झा, जनकपुरधाम, चैत्र ९, – पुलिसक ज्यादतिक विरुद्ध आन्दोलनरत स्थानीयबासी आ पुलिसबीच रविदिन भेल झड़पमे परि तीन दर्जन प्रदर्शनकारीसभ घाइल भेल अछि ।mm
घाइलसभमे सँ अकशरकेँ कपार फुटल अछि ।
भानुचौक , शिवचौक, कदम चौक, मिल्सएरिया आ रेल्वे स्टेशनपर पुलिस आ प्रदर्शनकारी सभ बीच झड़प भेल अछि । झड़पक क्रममे पुलिस चलौने गोली लागि तीन गोटे घाइल भेल अछि । रबरकेँ गोली लागल जनकपुर नगरपालिका २ रहनिहार दिनेश साह, दुहवीक शंकर चौधरी आ सुनसरी लौकही रहनिहार बेदनारायण साहकेँ जनकपुर इलाज सम्भव नहि भेलाक बाद विशेष इलाजक लेल काठमाण्डू आ धरान पठाओल गेल अछि ।
प्रदर्शनके नियन्त्रणमे लेवय पुलिस दर्जनो सेल अश्रुग्यास प्रहार कएने अछि तऽ दर्जनो राउण्ड हवाइ फायर कएने छल । स्थानीयबासीसभक अनुसार पुलिस घर घरमे घुसि प्रदर्शनकारी आ स्थानीयबासी सभकेँ पिटपाट कएने अछि ।
अहिबीच पुलिस चैती छठि मनाविरहल श्रद्धालुसभपर सेहो लाठी चार्ज कएलक अछि । शिवचौक स्थिति गंगासागर पोखरिपर श्रद्धालुभक्तजन सभकेँ पिटपाट कएने बताओल गेल अछि । पुलिस प्रति स्थानीयबासीसभ आक्रोशित रहल अवस्थामे भेल एहन घटना सँ आओर आक्रोश बढ़बाक आ अवस्था अनियन्त्रित होएबाक बुद्धिजीविसभक कहब अछि । भारतीय एक गोटे महिलाकँे पुलिसक अधिकारीसभ सामूहिक बलात्कार कएलाक बाद स्थानीय बासीसभ पुलिस प्रशासन विरुद्ध आन्दोलित भेल अछि ।
Filed under: तराई नेपाल |